Coronavirus ruangah President Trump cu a buaituk lio ah Senate Democrat pawl nih harnak an pek lengmang caah US Congress cu duhthim ding pakhat a pek cang hna – Thechinlungnews\nCoronavirus ruangah President Trump cu a buaituk lio ah Senate Democrat pawl nih harnak an pek lengmang caah US Congress cu duhthim ding pakhat a pek cang hna\nPresident Trump zaangfah a si ning cu!! Pathian nih bomhhram ko seh, mah bantuk in USA caah rian a ttuan lio ah a ralbik a simi US democrat pawl nih harnak an pek lengmang caah a celh ti lo i, US congress cu a hrocer cang. USA cu buainak lawngtein a khat cang ko, Coronavirus ruangah Democrat pawl nih fakpi in Mr. President cu an doh caah President Trump nih an luantuk a ti caah US Congress cu fakpi in a hrocer cang hna, zeidah a law te lai, President Trump hi a chim mi poah a tuah lengmang caah ttih nung bak ko cang\nThe White House coronavirus task force briefing, nakah President Trump nih The Trump Administration nih staff deih lo tuk lio ah nomination pawl a ap mi cu Senate Democrats pawl nih an khamh lengmang caah a celh ti lo i Executive power hmang in Congress cu phih chung a duh cang tiah a chim. President Trump nih Senate le House cu fakpiin a soisel hna i, rianzong thetein a ttuan kho lo ti a chim.\nMah bantuk in rian thatein ttuan khawh loin umnak in cun Executive Power / Constitutional authority hmang in Senate le Lower cu ka phih chung ko lai maw? mah bantuk in USA mipi nih vanchiatnak kan tawn lio ah rian tthatein ttuan khawh lo hi “phony pro forma sessions” USA mipi nih an phu lo tiin a chim\nDemocrat an sual ning le an umtuk ning hi cu fih an nun tak tak, Covid ruangah rian ttuanding tampi a um, President nih rian fakpi in ttuan a zuam lio ah mah bantuk in Democrat Senate nih Trump nominate a tuah mi an pawm piak duh lo mi hi zeidah an lungput si hnga? Lam pakhat lawng a um. Democrat Senate nih Trump nominate hi an pawmpiak lai maw Trump nih a Executive power hmangin US Congress a phih lai ti a si cang.\nHouse Leader Nancy Pelosi nih President Trump mi mithawng a si lo, mi ralchia a si, ram hruaitu caah a tlak lo, USA mah bantuk in coronavirus ruang kan buai tuk mi hi amah ruangah a si tiin a phomh ve\nTrump nih nawlngeihnak a tlaih mi cu. Article II, Section 3 of the Constitution states that the president “may, on extraordinary occasions, convene both Houses, or either of them, and in case of disagreement between them, with respect to the time of adjournment, he may adjourn them to such time as he shall think proper.”\nBe the first to comment on "Coronavirus ruangah President Trump cu a buaituk lio ah Senate Democrat pawl nih harnak an pek lengmang caah US Congress cu duhthim ding pakhat a pek cang hna"\nHUAISEN DAN IN ANG LO LEH HREHAWM TIH THUHMUNLO KA HMU! September 21, 2020\nBill Gates nih US ram cu hnu lei caan i a sining, adirhmun bantuk in nunkhawh a si cang lai tiah a caan a phuan cang. September 21, 2020\nPoll thar bik an tuah mi ah Biden nih Trump cu 8-Point in an hruai tthan. September 20, 2020\nYangon Ttan Transport nawlngeitu hna nih zei Party nan va si zong ah dan kan tuah ning in nan zulh lo ahcun fakpiin dantat nan si lai. September 20, 2020\nJoe Biden: US Supreme Court Justice, “Ruth Bader Ginsburg” aiawhtu ding cu President a tling mi nih a thimding a si. September 20, 2020\nThawngpang thar, Trump nih ariantuantu pawl chinese app paoh Apple le google in hnawl (ban) dingin nawl a pek cang hna. September 20, 2020


An Kong Ṭialmi: A Thawknak ah Sifah Harnak—A Donghnak ah Rumnak | Samuel F. Herd\nA Thawknak ah Sifah Harnak—A Donghnak ah Rumnak\nSAMUEL F. HERD nih a chim\nU.S.A, Indiana, Liberty tiah auhmi khua hmete i thing inn pakhat ah ka chuak. Ka chuah lioah ka nu le ka pa nih fapa pakhat le fanu pahnih an ngei cang. Keimah hnuin pa pahnih le nu pakhat an ngei ṭhan.\nKa chuahnak thing inn\nSIANGINN ka kai lioah cun zei thlennak hmanh a um lo. A kum khatnak i ka khaanhawi pawl cu sianginn ka dih tik zongah anmah ṭhiamṭhiam kha an si. Kan khua i mi tam deuh kha an min in ka hngalh hna i anmah zong nih an ka hngalh.\nUnau pasarih lakah pakhat ka si i ka ngakchiat lioah lo rian kha ka cawn\nLiberty khua cu lo hmetete nih a kulh i a bik in an cinmi cu fangvoi a si. Ka pa cu lothlo a si. Kumhra fai ka si tikah leithuannak seh mawngh kha ka cawng i midang lo zongah ka ṭuan.\nKa pa a no lio kha ka hmu bal lo. Ka chuah lioah ka pa cu kum 56 a si i ka nu cu kum 35 a si. Asinain ka pa cu a ṭhawng tuk rih i a ngan zong a dam. Rianṭuan kha a duh tuk i a fale zong amah bantuk si ve awkah a kan cawnpiak. A rum cu a rum lo nain umnak hmun, i hruk awk le ei awk a za in a kan pek. Cun kanmah he caan a hmangṭi zungzal. Ka pa cu kum 93 a si ah a thi. Ka nu cu kum 86 a si ah a ṭhi. An pahnih in Jehovah a biami an si lo. Asinain ka upa pakhat cu 1972 ah zumhfekmi Khrihfa upa pakhat a si.\nKa No Lio\nKa nu cu biaknaklei ah aa zuam tukmi a si. Zarhpi ni fatin Baptist church ah a kan pumhpi. Kum 12 ka si ah Thumkomh pathian zumhnak kong kha a voikhatnak ka theih hmasa bik a si. Ka nu kha “Jesuh cu voi voikhat ah Pa he, Fa he zeitindah a si khawh?” tiah ka hal. Mah tikah ka nu nih “Ka fa, mah cu thilthuk a si. Kanmah nih kan hngalhthiam khawh dingmi a si lo” tiah a ka lehmi kha kaa cinken rih. Mah kong cu ka caah thilthuk a si taktak. Asinain kum 14 hrawng ka si tikah kan khua i tiva hmete ah tipil ka ing. Pa caah voikhat, Fa caah voikhat, thiang thlarau caah voikhat tiin ti chungah voithum tiang an ka hnim.\n1952—Kum 17 ka si lio i ralkap ka luh hlan\nSiangsangruun ka kai lioah boxing aa thongmi pa he kan i kom i boxing thongh ve dingin a ka sawm. Cucaah boxing thongh kha ka cawng i Golden Gloves timi bu ah kaa tel ve. Ṭha tein thongh ka thiam lo caah caan tlawmpal hnuah ka ngol ṭhan. A hnuah U.S Ralkap ah ka lut i Germany ah an ka kuat. Cuka i ka ṭuan lioah ka bawile nih hruaitu ṭha pakhat a si kho tiah an ka ruah caah ralkap sianginn ah an ka kuat. Ralkap rian kha ṭuanter an ka duh. Asinain ralkap ṭuan kha ka duh lo caah kumhnih i ka rian a dih hnu, 1956 ah ralkap in ka chuak. Asinain tlawmpal ah aa thleidang tukmi ralkap rian ka ṭuan.\n1954-1956—U.S Ralkap ah kumhnih chung ka ṭuan lio\nNunnak Thar Aa Thawk\nBiatak ka theih hlanah pa pakhat i sining he aa tlaiin a hmaan lomi ruahnak ka rak ngei. Baisakup le pawngkam mi hna cu ka cungah huham an ngei tuk. Baibal kong a chimmi pa hna kha a ral chiami in ka hmuh hna. Asinain thil cheukhat ka hun hngalh tikah ka nunnak cu aa thleng. Nikhat cu khuachung ah ka mawṭaw sen te ka mawngh lioah mino nu pahnih nih an sinah rat dingin an kut an ka zaoh. Annih cu ka unu a vapa i a naule pahnih an si. Mah nu pahnih cu Jehovah Tehte an si. An sinin Vennak Innsang le I Hlau! mekazin kha kaa lak nain Vennak Innsang cu hngalhthiam awkah a har tuk tiah ka ruah. Mah lioah Khrihfabu Baibal Cawnnak, Baibal hlathlainak caah tuahmi pumhnak hmete le an inn ah tuahmi hlathlaiṭinak ah rak i pumh dingin an ka sawm. Mah tikah kaa ruat lai tiah ka ti hna. An ni i “Bia naa kam maw” tiah an ka ti. “Kaa kam” tiah ka leh hna.\nCutin ka chimmi kha kaa ngaichih ko nain ka biakam let kha ka duh lo. Cucaah mah zan ah kaa pum. Ngakchia pawl nih a hleiin ka lung an ka suk tuk. Baibal kong tampi an hngalh caah ka khuaruah a har tuk. Ka nu nih Zarhpi ni fatin church ah a kan kalpi ko nain Baibal kong tlawmte lawng ka hngalh. Tam deuh in hngalh ka duh caah Baibal hlathlai awkah ka hna a tla. A hmasa bik ka cawnmi cu a Ṭhawng Bikmi Pathian i a min cu Jehovah a si ti kha a si. A hlanah ka nu kha Jehovah Tehte Hna kong ka hal tikah “Oh, annih cu Jehovah tiah min a ngeimi hlanlio pupa pakhat a biami an si” tiah a ka ti. Asinain atu cu ka mit aa au cang tiah ka ruah.\nBiatak ka hmuh cang ti kha ka hngalh caah khulrang in ka ṭhangcho. A hmasa bik kaa pumhnak in thlakua hnu 1957, March ah tipil ka ing. Ka lungput cu aa thleng. Pa pakhat i sining he aa tlaiin Baibal cawnpiakmi ka hngalh caah kaa lawm tuk. Jesuh cu a tlingmi pa pakhat a si. A dang pa hna nakin thazaang a ngei deuh i a ṭhawng deuh. Asinain i ṭhuatnak ah aa tel bal lo. Chimchung a si bantukin “dai tein aa in ko.” (Isa. 53:2, 7) Jesuh zultu taktak a simi nih cun ‘mi vialte cungah zaangfahnak ngeih a hau’ ti kha ka hngalh.—2 Tim. 2:24.\nA hmai kum, 1958 ah hmaikal ṭuan kaa thawk. Asinain a rauhhlan ah chikkhat i dinh ka hau. Zeicah? Baibal hlathlai awkah a ka sawmmi mino nu pahnih lakah pakhat a simi Gloria he i ṭhitumh kan i timh caah a si. Mah ka biakhiahnak he aa tlaiin kaa ngaichih bal lo. Gloria cu lungvar mansung bantuk a si i atu tiang a si rih. Ka caah anih cu Diamond nakin a sung deuh i amah ka ṭhit caah kaa nuam tuk. A kong tlawmpal kha amah nih in chim hna seh.\n“Unau 16 kan si. Ka nu cu zumhfekmi Jehovah Tehte pakhat a si. Kum 14 ka si ah ka nu cu a thi. Mah hnuah ka pa cu Baibal a hun hlathlai. Ka nu a um ti lo caah ka pa nih kan sianginn sayaci pa kha a kan nawlpiak i ka u upa bik he aa changchang in sianginn kan kai. Mah lioah ka unu cu siangsangruun a donghnak kum a si. Cuticun ka naule kha inn ah kan zohkhenh hna. Cun zanriah zong kan chuan. Ka unu sianginn a dih tiang cutin tuah awkah kan sayaci pa cu a hna a tla. Jehovah Tehte chungkhar pahnih nih Baibal an kan cawnpiak i kan unau lakin 11 cu Jehovah Tehte kan hung si. A ningzah a pang tukmi ka si ko nain phungchim vah kha ka duh tuk. Ka vapa Sam nih a ka bawmh zungzal.”\nGloria le kei cu 1959, February ah kan i um. Kan pahnih in hmaikal kan ṭuanṭi. Mah kum July thla ah Bethel rianṭuan dingin form kan phih. Vawleicung pumpi zungpi ah rianṭuan kha kan duh tuk. Unaupa Simon Kraker nih biahalnak a kan tuah. Mah lioah Bethel ah nuva cu kan cohlang hna lo tiah a kan ti. Bethel ah rianṭuan kha kan duh peng, asinain kum tampi chung kan hngah.\nVawleicung pumpi zungpi ah ca kan ṭial i thawngthanhtu a herh deuhnak hmun ah kan thlah u tiah kan ti hna. Thim awk pakhat lawng a um i mah cu Arkansas, Pine Bluff ah a si. Mah lioah Pine Bluff ah Khrihfabu pahnih a um. Khrihfabu pakhat cu mirang an si i a dang pakhat cu minak an si. Kannih cu thawngthanhtu 14 lawng an umnak minak Khrihfabu ah an kan thlah.\nMiphun Thleidannak ruangah a Chuakmi Harnak\nJehovah Tehte Hna nih mirang le minak Khrihfabu tiin zeicah an i ṭhen tiah na khuaruah a har men lai. A phi cu mah lioah thim awk kan rak ngeih lo caah a si. Mirang le minak miphun i cawh cu phung nih a awnh lo i buaibainak zong a rak um. Hmun tampi ah unau pawl cu mirang he, minak he hmunkhat ah kan i pumhṭi ahcun kan Biakinn an kan hrawhpiak sual lai ti an phang. Cu bantuk thil cu a rak um taktak. Minak a simi Jehovah Tehte Hna nih mirang inn ah phung an chim ahcun an tlaih hna i a velh hmanh an velh hna. Cucaah phungchim rian ṭha tein ṭuan khawh awkah upadi kha kan zulh i thil sining a ṭhat lai caan kha kan hngak.\nPhungchim rian cu a zungzal in cun a fawi lo. Minak umnak sang i phung kan chim tikah a caan ah mirang inn hna kha kan va kingh sual tawn. Mah tikah Baibal kong tawite in maw kan chim lai asiloah kan nawl hna lai i inn dang ah maw kan kal lai ti kha khulrang in biakhiahnak tuah a hau. Mah lioah cu bantuk thil sining hna kha kan rak tong.\nHmaikal kan ṭuan caah pawcawmnak caah tangka kan herh. Kan rian tam deuh cu nikhat ah dollar pathum a si. Gloria cu inn thianhnak rian a ṭuan. Caan cheu in a rian a liim khawh nakhnga innkhat nih cun bawmhnak nawl an ka pek. Cun chuncaw zong an kan dangh i kan ṭin hlanah kan ei ta. Zarh fatin Gloria nih chungkhar pakhat caah thil a ṭaihpiak hna. Kei cu dum rian ka ṭuan, thlalang awng ka hnawt i a dang inn rian zong ka ṭuan. Mirang inn pakhat ah kan pahnih in thlalang awng kan hnawt. Gloria nih a chunglei kha a hnawh i kei nih a lenglei kha ka hnawh. Chun nitlak kan ṭuan caah chuncaw an kan dangh. Gloria cu innchung ah a ei ko nain mah chungkhar sinah si loin a dang tein an eiter. Kei tu cu innleng ah an ka eiter nain ka zei a poi lo. Mah rawl cu a thaw tuk. Mah chungkhar cu an ṭha tuk ko nain an pawngkam mi nih an iap hna caah a si. Datsi rawnnak i kan dir lio kha kaa cinken rih. Kan mawṭaw ah datsi kan rawn dih hnuah a cawngtu mirang pa kha Gloria nih zunput hi a hmang kho lai maw tiah ka hal. Thinhung ngaiin a ka zoh i “aa hrenh” tiah a ka ti.\nUnau pawl he nuam tein caan kan hmanṭi khawh caah phungchim rian kha kan duh tuk. Pine Bluff kan phanhka ah mah lioah Khrihfabu rianṭuantu a simi unaupa te inn ah kan um. A nupi cu biatak ah a um rih lo caah Gloria nih Baibal a cawnpiak. Mah caan chungah an fanu le a vapa kha Baibal ka cawnpiak hna. A nu le a fanu nih Jehovah biak awk le tipil in awkah bia an khiah.\nMirang Khrihfabu ah hawikom tampi kan ngei. An inn ah zanriah ei an kan sawm tikah mi nih an kan hmuh lo nakhnga khua muih hnu lawngah kan kal kho. Miphun thleidannak le zaang-ennak a hlorhmi bu Ku Klux Klan (KKK) cu an cawlcang tuk. Halloween zan ah mipa pakhat cu KKK nih an i chinhmi catlap rang in sermi luchin kha uangthlar ngaiin aa chinh i an dum ah a ṭhutmi kha kaa cinken rih. Asinain a ṭha lomi thil sining nih unau pawl kha dawtnak langhter awkah a dawn hna lo. Voikhat cu civui zawhnak ca tangka kan herh caah 1950 sermi Ford kan mawṭaw kha unaupa pakhat sinah kan zuar. Thlakhat a rauhhnu ah, nikhat cu nilin lakah innkhat hnu innkhat phungchim kan kal, cun Baibal cawnpiaknak zong kan tuah i kan tha a ba tuk. Inn i kan ṭin tikah kan khuaruah a har tuk. Kan inn hmaiah kan mawṭaw cu a rak um. Mawṭaw a hmaiah hitin ca aa ṭialmi kha kan hmuh: “Nan mawṭaw kha laksawng kaan pek ṭhan hna. Nan unaupa.”\nA dang dawtnak langhternak zong nih ka lung a ka suk tuk. 1962 ah New York, South Lansing ah Pennak Rianṭuannak Tinṭan kai awkah sawm ka si. Mah cu Khrihfabu, peng le pengkomh zohkhenhtu hna caah thlakhat chung tinṭan a si. Mah lioah rian ka ngei lo i tangka zong kan ngei lo. Asinain Pine Bluff i telephone company pakhat nih rian caah interview a kan tuah. Mah rian ah an ka auh ahcun mah company ah minak lakin rian a ṭuan hmasa bikmi ka si lai. Mah rian kha pek kan in duh tiah an ka ti. Zeidah ka tuah lai? New York kalnak caah tangka ka ngei lo. Mah rian cohlannak le tinṭan kai ding alnak kong kha biatak tein ka ruat. Bethel ah ca ka ṭial hnik lioah a cangmi thil kong kha zeitikhmanh ah ka philh kho lai lo.\nA vapa zumlotu a simi kan Khrihfabu i unaunu pakhat cu zingka tein kan inn ah a ra i cabawm pakhat a kan pek. Cabawm cu tangka in a khat. A fale he zingka tein lapar cinnak lo ah belh an va phawi tawn. Mah cu New York ah ka kal khawh nakhnga a herhmi tangka hmuh awkah cutin an ṭuanmi a si. Unuanu nih “tinṭan kha va kai law tampi in va cawng, cun rak kir ṭhan law rak kan cawnpiak” tiah a ka ti. A hnuah telephone company kha zarh nga hnuah rian ka ṭuan kho lai maw tiah ka hal hna. “A ngah lo” tiah an ka ti. Asinain mah cu a poi lo. Biakhiahnak ka tuah cang. Mah rian ka rak ṭuan lo caah kaa lawm tuk.\nPine Bluff i kan hmuhtonnak he aa tlaiin Gloria nih hitin a ti: “Pine Bluff i phungchim kha ka duh tuk. Baibal cawnpiaknak 15 in 20 kar ka ngei. Cucaah zingka ah innkhat hnu innkhat phungchim kan kal i mah hnu cun Baibal cawnpiaknak kan tuah, a caan ah cun zan suimilam 11 tiang kan tuah. Kan rian cu a nuam tuk i mah kha ṭuan zungzal kan duh. Ka rian i thlen in peng zohkhenhnak rian ah i tel ding kha ka duh lo, asinain Jehovah khuakhannak cu cutin a si lo.” Jehovah nih cutin a tuah taktak.\nPine Bluff i hmaikal kan ṭuan lioah special hmaikal ṭuan dingin form kan phih. Rian pek kan si lai kha kan i ruahchan. Zeicah? Kanmah pengkomh zohkhenhtu nih Texas Khrihfabu ah bawm hna sehlaw cuka ah special hmaikal ṭuan hna seh ti a kan duh ti kha kan hngalh caah a si. Mah cu kan duhmi a si ve. Cucaah rian pek lai kha kan hngah peng nain cakuat sanhnak bawm ah zeihmanh kan hmu bal lo. A donghnak ah cakuat a rak phan. Khualtlawng rian a kan pek. Mah cu 1965, January ah a si. Atu ah United States Zung Ṭengnge Kawmiṭi i khuakhangtu a simi unaupa Leon Weaver cu mah lioah peng zohkhenhtu in rian pek a si ve.\nPeng zohkhenhtu ṭuan ding kha ka lungre a thei. Peng zohkhenhtu ka ṭuanka ah pengkomh zohkhenhtu James A. Thompson, Jr nih ka sining kha a ka check. Nemnak tein ṭhancho ka herhnak zawn kha a ka chimh i peng zohkhenhtu nih ngeih a herhmi sining hna zong a ka chimh. Peng zohkhenhtu ka ṭuan tlawmpal ah mah ruahnak cheuhnak hna cu zeitluk in dah ka herh ti kha ka hun hngalh. Rian pek ka si hnuah ka ṭuanṭi hmasa bikmi pengkomh zohkhenhtu cu Unaupa Thompson a si. Mah zumhfekmi unaupa sinin tampi ka cawn.\nHmuhtonnak a ngeimi unaupa pawl sinin ka hmuhmi bawmhnak kha ka sunsak tuk\nMah lioah peng zohkhenhtu cu tlawmpal lawng cawnpiak an si. Khrihfabu pakhat a tlawnmi hna kha zarhkhat chung ka zoh. Mah hnuah a dang Khrihfabu ka tlawn tikah zarhkhat chung a ka zoh ṭhan. Ruahnak cheuhnak le lamhruainak tampi a ka pek. Asinain mah hnu cun kanmah te lawng kan si cang. Gloria sinah “atu cu a kan kaltak taktak cang ko lai maw?” tiah ka chimmi kha kaa cinken rih. Asinain a hnuah a biapimi thil pakhat ka hngalh. A kan bawm khomi unaupa an um zungzal ko, asinain kanmah nih kan i bawmhter hna lawngah a si. A hnuah khualtlawng rian a ṭuanmi unaupa J.R.Brown le Bethel chungkhar a simi Fred Rusk ti bantuk hmuhtonnak a ngeimi unaupa hna sinin ka hmuhmi bawmhnak kha ka sunsak tuk.\nMah lioah hmunkip ah miphun ṭanhnak a um. Voikhat cu Tennessee khua kan tlawn lioah KKK pawl cu khua chungah artlang in an kal. Voikhat cu phungchim kan kal lioah rawl dawr ah chikkhat kan i din. Zunput ka kal lioah miphun ṭanhnak he aa tlaimi tattoo aa suaimi pa nih a ka zulh i thinhung ngaiin a ka zoh. Asinain kanmah nakin a ngan deuhmi mirang unaupa pakhat a rak ra. Mah unaupa nih “na tlamtling maw, Unaupa Herd?” tiah a ka ti. Mah tikah zunput ah a ra vemi a dang pakhat cu hman ta loin a chuak colh. Miphun thleidannak a chuahtermi cu kan tak rong ruangah si loin kan sualnak ruangah a si ti kha kum tampi chungah ka hmuh. Unau pakhat cu a tak rong zei a si hmanhah unau a si ko i a herh ahcun na caah a nunnak hmanh a pek lai ti kha ka hngalh.\nA Donghnak Ah Rumnak\nPeng zohkhenhnak rian kum 12 kan ṭuan i pengkomh zohkhenhnak rian kha kum 21 kan ṭuan. Mah kum chung vialte cu rumnak le thluachuah kan hmuh caan a si i thazaang a pemi hmuhtonnak tampi kan ngei. Asinain a dang laksawng a um rih. 1997, August ah kum tampi chung saduh kan thahmi kha kan hmuh taktak. United States Bethel ah rianṭuan dingin sawm kan si. Mah cu a voikhatnak form kan phih in kum 38 ah a si. A hmai thla in Bethel ah rian kan ṭuan. Bethel i rian ngeimi unaupa pawl nih chikkhat chung lawng an ka hman lai tiah ka ruah nain cutin a si lo.\nGloria cu ka ṭhit lioah lungvar mansung bantuk a si i atu tiang a si rih\nA hmasa bik ka rian cu Rianṭuannak Department ah a si. Mah ah tampi ka cawn. Cuka i unaupa hna nih vawleicung pumpi ah a ummi Khrihfa upa phu le peng zohkhenhtu hna sinin a biapimi le a harmi biahalnak tampi an hmuh. Mah unaupa pawl nih lungsau tein an ka bawmh i an ka cawnpiak caah kaa lawm tuk. Cuka ah rian pek ka si ṭhan ahcun mah unaupa pawl sinin cawn awk tampi ka ngei rih.\nGloria he, keimah he Bethel ah rianṭuan kha kan duh tuk. Tuan tein thawh kha a duh pengmi kan si caah mah zia nih Bethel ah a kan bawmh. Mah hnu kumkhat hrawngah Jehovah Tehte Hna Uktu Bu i Rianṭuannak Kawmiṭi bawmtu in rian ka ṭuan. Cun 1999 ah Uktu Bu chungtel pakhat in rian pek ka si. Mah rian in tampi ka cawn. Asinain a biapi bikmi cawn awk cu Khrihfabu lu cu Jesuh Khrih a si, minung an si lo ti kha a si.\n1999 thawkin Uktu Bu ah rianṭuannak tinvosung ka hmu\nKa nunnak kong ka ruah tikah a caan ahcun profet Amos bantuk ka si tiah ka ruah. Misifak lawng nih an eimi theipi kung a cingmi, rian sawhsawh te a ṭuanmi, aa toidormi tuukhal kha Jehovah nih a hngalh. Asinain Pathian nih Amos kha profet in rian a pek i mah rian ah thluachuah tampi a pek. (Amos 7:14, 15) Cu bantukin Indiana, Liberty khua i a si a fakmi lothlo pa fapa, keimah kha a ka hngalh ve. Cun Jehovah nih hika langhtermi rumnak thluachuah tampi zong a ka pek. (Ptb. 10:22) Ka nunnak cu thilri chawva chambaunak in aa thawk ko nain a donghnak ah ka mitthlam hmanhah ka cuanter khawh lomi rumnak in a khat.


Kawl ralkap pawl thio ding ah KIA an I thawh cang – The Cherry Par\nKawl ralkap pawl thio ding ah KIA an I thawh cang\nMarch 15, 2021 Cherry News\n2018 hnu ah a tutan hi KIA le Kawl ralkap biatak in an i kah a si. Tuan deuh ah KIA nih ralkap uknak lakmi kong ah an lung tlin lo nak cathanh an chuah. Dai te sandah piahmi na kah hna si cun kan in kah colh lai an tiah ralkap an ti hna. Caan sau ngaite KIA an lang ve lo. Zapi mit ah an bau. Ziah KIA hi zeidah an tuah Khuapi zong an lut bal lo tiah mi tampi nih an ruah. A rat cun KIA nih ralkap an tih hna ca si loin mipi zawn an ruah caah Khuapi an luh lonak a si. A ruang cu Kawl ralkap nih KIA tei lo lungfah in mipi kah le khua chung bomb thlak an hmang. Cucu KIA nih a phan.\nKIA cathluan ralkap lei nih zei an rel lo caah Myitkyina ah sandah piahmi cu ralkap nih an kah hna. Voikhat ah minung 2 bak an thi. KIA uar an um tuknak cu an chin bang an tuah. A rau lo Kawl ralkap pawl an phomh colh hna. Atu hi ralkap 200 lengkai KIA nih an thah cang hna. An sakhan zong tampi an lak cang. Nai hrawng cu nifatin ti awk KIA nih kawl ralkap sakhan an lak ko. Cu lak ah nihin thil a cangmi nih mipi hna a ngamter tuk. Thin zong a phang pah.\nZeidah si tiah nihin kha Kachin ram thlanglei KIA ralkap 1000 tluk cu Kawl ralkap tuk dingah thlah an si cang. Thlacamnak he ralhrang thah dingah an I thawh cang.\nHlan ah cun anmah nih meithal an puah hmasat bal lo. Kawl ralkap nih an kah hnga hnu pawngah an lehrulh tawn hna.\nNain atu cu KIA nih an zia an thlen. Kawl ralkap cu nam ding thah ding an ti. A nung tleihmi zong zaangfahnak ngeih hau ti lo an ti cang. Mipi zong ralrin an pek cang hna. Khuapi chungah kan lut lai lo ti awk a tha lo. Ralring in um ko uh. Ralkap he I cawh hlah uh ralkap pawngah um hlah uh tiah ralrin an pek cang hna. A fiangmi cu KIA nih Kawl ralkap cu ar thah in thah an timh cang hna. Thlacam in bawm hna u sih. Nizan zongah Sham ram Khutkhai lei ah kawl ralkap tatma 99 pawl KIA nih an kah hna I kawl ralkap pawl an thi len. Credit: Tluang Ceu Thang\n← Myanmar Ah Civil War A Chuak Kho. Indiaa Ramri Ah CDM Palik 8 An Tlau.\nChina Embassy Nih Kawlram Chung Um Tuluk Mipi Sinah Thawng A Thanh Cang →\nNam in a sawhtu Ram Hel hi Malaysia a um lio zong ah a rak i vel lengmangmi a si!\nCNA, CDF zong kan ttih tuk hna ding a si lo!\nRam Hel Nih Shalom Thang Cu Bia An I Elnak Ah Namte In A Sawh I A Thi!


Dr. Sakhong: NCA sachoh a rawk lo, nain ralkap cozah he cun ramkhel biaruahnak kan tuah lai lo - THE CHIN EXPRESS\nDr. Sakhong: NCA sachoh a rawk lo, nain ralkap cozah he cun ramkhel biaruahnak kan tuah lai lo\nMyanmar cozah ralkap he kan i kap lai lo tiin “Rampumpi Kahngol Lungtlinnak (NCA) sachoh ah minsen kan thutmi cu a rawk lo, nain ralkap cozah he cun ramkhel biaruahnak kan pehzulh lai lo,” tiah Chin Miphun Ralkap (CNF) Vice Chairman Dr. Lian Hmung Sakhong nih a chim.\n“NCA sachoh cu Myanmar cozah he min kan thutmi si. President zong nih min a thut. Hluttaw hruaitu zong nih min an thut. Ralkap bawizik zong nih min a thut. Mah sachoh cu Hluttaw zong nih a cohlanmi si. Cucaah a fekmi sachoh, a hmun ding sachoh asi.\n“Sinain, mah sachoh chungah aa telmi pakhat ‘ramkhel biaruahnak’ cu pehzulh khawh asi lo. Nain adang pakhat ‘kahngolnak’ tu hi cu pehzulh khawh asi, rawhter zong kan duh lo.\n“Nain, NLD sinah uknak an pek ṭhan silole mipi thimmi cozah a chuah ṭhan ahcun mah cozah he cun ramkhel biaruahnak tuah dingin timhcia kan si.\n“A tawifiannak in chim ahcun, NCA sachoh a rawk lo. Nain sachoh chungah aa telmi pakhat cu pehzulh khawh asi lo i adang pakhat cu pehzulh khawh asi ko,” ati.\nNCA minsen a thutmi Karen hriamtlai phu KNU cu ralkap he an i kap i ralkap nih vanlawng tiangin a kah hna sikaw, sachoh chungah aa telmi ‘kahngolnak’ cu a rawk cang maw? tiah an hal.\nDr. Sakhong nih, “Upadi ning ahcun a rawk rih lo. Upadi ning tein an hrawh ahcun anmah [ralkap] lei zong nih a rawk cang tiah thawng an thanh hau.\n“Ralkap nih KNU a kahmi hna hi cu ralkap cozah nih NCA sachoh a buarmi asi.\n“Cun, NCA sachoh chungah ‘mipi kan ven hna lai’ timi aa tel. Atu ralkap cozah tuahsernak hi mipi ven asi lo.\n“Cun ‘mipi hmanmi hmunhma ah um hmun khuar lo ding’ timi zong aa tel. Ralkap cozah nih mipi hmanmi hmunhma a simi sizung, sianginn, tbk pawl ah ralkap a chiah hna. Mah zong hi a buarmi si,” ati.


Pu Ngai Sak: Chin Party Kan I Fonh Rih Lo, Khuakhan Lairel Lio Lawng A Si Rih - THE CHINLAND POST\nPu Ngai Sak: Chin Party Kan I Fonh Rih Lo, Khuakhan Lairel Lio Lawng A Si Rih\nCity Hunter| 2018 April 4| Chin ramkhel party pathum an i fonh taktak rih lo, i fonhnak ding khuakhan lairelnak an ngeih lio lawng a si rih. An i fonh le fonh lo ding a donghnak bik biakhiahnak cu June thla a si te lai tiah Chin Party upa sin in kan theih.\nChin min hrambunh a simi Chin party lakah a ngan bikmi party pathum – Chin National Democratic Party (CNDP), Chin Progressive Party (CPP) le Chin League for Democracy (CLD) cu party pakhat ah i fonh ding in khuakhan lairelnak a kum kum in an ngeihnak cang. Cu pin ah Chin mi tampi zong nih i fonh hna seh ti an duhpiak cio hna nain an i fonh kho lo tiah kan theih.\nKehlei in: Pu Ngai Sak, Pu No Than Kap le Pu Zo Zam\nThe Hakha Post thanhca Vol.10, No.5, 2018 April 3 chuak ah Chin party pathum an i fonh cang tiah Pu No Than Kap biachimmi cherhchan an tialmi le Chin World nih 2018 April 4 chun ah Chin Party pathum an i fonh cang i CNLD min in hmatpungtin an tuah lai tiah an tial mi cung ah fon taktak a si rih lo tiah Chin Party upa cheukhat nih an chim.\nCPP party haotu Pu No Than Kap nih, “Chin Party pathum kan i fonh cang tiah The Hakha Post i ka chim ruang ah kan party nih a kan sik. Cucaah, mah bia ka chimmi kha zeitindik zuh (hnon) than a hau. Cucaah, Chin party pathum an i fonh cang maw fonh rih lo timi kong cu zei hmanh chimding ka ngei ti lo” tiah The Chinland Post ah a chim.\nThe Hakha Post i Pu No Than Kap biachimmi cung ah CLD party haotu Pu Ngai Sak cu The Chinland Post nih pehtlaihnak kan tuah i atu bantuk in a chim.\n“Chin party i fonhnak kong hi media ah chimphuan rih lo ding in hnatlaknak kan tuah cang. Zei ruang ah dah kan i fonh le fonh lo kong cu Pu No Than Kap nih a chim. Chin party pathum hi kan i fonh kho taktak rih lo. Kan i fonh khawhnak ding khuakhan lairelnak kan ngeih cuahmah liopi (process) lawng a si rih. A karlak ah policy le phungphai- zulhphung tibantuk tawlreltu pawl a herhning in ton biaruahnak le ceihmainak an ngei rih lo. Asinain a ralaimi May thla dongh asilole June thla thawk ahkhin Chin party pathum kan i fonh le fonh khawhlonak kong a donghnak bik biakhiahnak a chuak taktak cang lai. Ka nolh ta rih lai, Chin party pathum kan i fonh kho deuh rih lo, process a kal liopi lawng a si rih”.\nChin party i fonhnak kong ah biatakte in a cawlcangtu Salai Ceu Bik Thawng cu The Chinland Post nih atu te bak ah khan pehtlaihnak kan hun i hiti hin a kan leh.\n“Kan toncia thil zoh tikah Chin party i fonhnak kong media sin kan chimphuan ruang ah hnahnawhnak tete a chuak theu. Cu ruang ah tutan cu media ah chim ti lo ding kan ti. Chim ti lo ding kan timi an hun chim dih cang. I fonhnak le hmailei riantuantinak ding biakhiahmi le ceihmaimi tampi kan ngei cang. Asinain Chin party pathum kan i fonh cang tiah a chimtu hna khi party pathum nih tuanvo pekmi an si lo pin ah an biachimmi khi phunglut (legal) a si lo, phunglut lo (unlegal) a si. Kan i fonh le fonhlonak kong cu party pathum hnatlaknak he phunglutte in zapi sin ah kan thanh te ko lai. Party pathum hnatlaknak in thanh lomi khi cu phunglut lomi a si. Phundang in cun atu i Chin party pathum fonhnak kong an chimphuanmi khi cu a fek rih lomi a si. A fekmi le phunglutmi (zumhtlakmi) cu party pathum hnatlaknak te in hmunkhat ah thanhchuah a si te lai”.\nPu No Than Kap nih The Hakha Post ahcun, “Kan i fonh cang. Kan party thar min belte Chin National League for Democracy (CNLD) in hmatpungtin kan timh i Election Commission nih an kan cohlan lo a si ahcun Chin National Congress Party (CNCP) min in kan tawlrel than te lai. April 20 hlan ah mahle party cio nih kan ngeih ciomi zulhphung le phungphai dangdang kha kan chuahpi lai i kan zohfel hnu ah a tha bik le kan i funtomnak bik zulhphung fehter hnu ah hmatpungtin kan tuah lai” tiah a ti.\n2017 kum Thantlang ah tuahmi Chin National Dialogue ah Chin party vialte nih Chin party fonhnak ding kong cathanh an chuah. CNDP, CPP le CLD hi i fonh hmasa u law nanmah pathum nan i fonh khawh a si ahcun kannih Chin party dang vialte zong kan i fonh ve ko lai tiah cathanh an chuahmi ahcun an rak langhter.\n2010 thimnak tuah lio ah CPP le CNP (atu CNDP) nih MP thutdan an rak ngah veve. CNP nih MP thutdan 10 le CPP nih MP thutdan 11 an ngah. Asinain 2015 thimnak ah cun a thar dirhmi CLD telh in aho Chin Party hmanh nih MP thutdan pakhat hmanh an ngah cio hna lo tiah theih a si.\nChin Party i fonh tikah minthar sak an timhmi Chin National League for Democracy (CNLD) hi 1990 ah dirhmi le thimnak aa cuhmi Party a si rak si i MP hmunthum ah teinak an rak hmu. Asinain ralkap nih thimnak i teinak a hmutu kha nawlngeihnak pe duh lo in CNLD telh in dohkalhtu party vialte kha 1992 kum ah an hrawh dih hna.\nPrevious Kyaw Le Gangaw Kar Mei A Rawkmi An Remh Khawh I Gangaw, Kalay Le Khaikam Cu Mei An Ngah Cang\nNext Thantlang Peng TB Zawtnak Lunghrinhmi Pyi Gyi Khin Foundation Nih Sii-inn Ah Mi 500 A Hmuhsakter Cang


Previous Article Kumkhua Hoih In Aa Tlak Bikmi Ih Caan\nNext Article Nu Hna Nih Hngalh Hrimhrim A Herhmi Hnuk Cancer I Hmelchunhnak\n1. William Hames Sidis\nWilliam Hames Sidis cu atu tiang vawlei cung ah lonhtu um loin a sang bik IQ ngeitu a si. IQ zeizat set a ngeih fiangte theih a si lo nain 250 in 300 karlak a si tiah zumh a si. Amah cu 1898 ah a chuakmi a si i kum 11 a si in vawleicung sianghleirun tha bik Harvard University ah a kai. Tuaktaannak lei (mathematics) lei hi a ngakchiat tein aa molhpi chihmi le a thiam bikmi a si. Holh phun 40 in Master degree a ngah khomi a si.\nTerence Tao cu kum hnih a si ah tuaktan thiamnak lei (kanaan- mathematics) a tuak kho cangmi a si. Kum 9 a si in sianghleirun cawnmi kanaan a tuak khawh i kum 14 a si in science lei kherhhlainak siangleirun ah a kai. Amah cu kum 16 a si in Bachelor he Master he pahnih kemh in degree a lak i kum 20 a si ah Ph.D a dih. Vawleicung kakaan thiam zuamnak (Mathematic Olympic) ah voi thum tiang pakhatnak a hmu khomi cu amah lawng a si. A IQ ngeih zat cu 225 in 230 karlak a si.\nChristopher Harata cu 1996 kum, amah kum 13 a si lio, ah ramzakip Physics zuamnak (International Physics Olympic) ah pakhatnak a ngahmi a si. Kum 14 a si i California Institute of Technology ah sianginn a kai. Kum 22 a si in Princeton sianghleirun in Ph.D a ngah. Kum 16 a si in NASA ah rian a lut cangmi a si. Amah IQ cu 225 a si.\nKim Ung-Yong cu mak taktak in a thluak thami a si. Kum 2 a si lio tein Mirang, Korea, Japan le German holh a thiammi a si. Kum 4 a si lio tein sianghleirun cawn awk ca pawl a cawng cangmi a si i kum 8 a si ah NASA nih an auh. Kum 16 a si in NASA in a chuak i Korea sianghleirun tha bik ah a kai. Cuka sianginn ahcun Civil Engineering in Ph.D degree a lak. Anih IQ cu 210 a si.\n5. Christopher Micheal Langan\nChristopher Micheal Langan cu American mithiam sang lak ah a thiam bik pakhat a si ve. Thla ruk a si in holh aa hrawt cangmi a si. Sianghleirun a kai lio ah a chimtu Saza te hi keimah nakin an thiam lo deuh ti ruang ah sianghleirun in aa phuakmi a si. Langan cu CTMU (Cognitive-Theoretic Model of the Universe) ser in a min thangmi pakhat a si. Anih IQ cu 195 a si.


Chin Ramkulh Minister Cheukhat Rian Dinhter Le Rian Thlenremhnak Biathli - THE CHINLAND POST\nChin Ramkulh Minister Cheukhat Rian Dinhter Le Rian Thlenremhnak Biathli\nSalai Holy Tawk Tling Thang| 2018 May 8| Chin ramkulh minister cheukhat rian dinhternak le rian thlenremhnak kong he pehtlai in Chin ramkulh hluttaw Speaker hmurka in media sin ah bia a phunphun a chuak. Aho dah rian dinhter a si lai? Minister pathum min a chuakmi hi zeitindah rian an i thlenremh ning a si lai? timi Chin ramkulh minister rian dinhternak le an rian thlenremhnak kong biathli thup hun zohti hna usih.\nHluttaw Speaker Pu Zo Bawi Nih Zei Bia Dah A Chim?\nChin ramkulh cozah bu chung in minister riandinhternak le rian thlenremhnak kong ah Chin ramkulh hluttaw Speaker Pu Zo Bawi biachimmi aa hnihthum dih. A hmasa bik 7Day news ah minister pakhat riandinhter kan timh tiah a chim. Cu hnu ah Chin World media ah minister cheukhat riandinhter an si kho, ahodah a si lai timi aa fiang rih lo tiah a chim. Cun, Akonthi media ahcun, “minister pathum thlenremhnak kan tuah lai. Cu hna cu Minister Salai Isaac Khen, Minister Pu Sui Thio le Minister Pau Lun Min Thang an si. Chief Minister nih President sin ah ca a kuat cang nain a kan let rih lo” tiah a chim. Cu bantuk in RFA zong ah Akonthi media sin ah a chimmi minister pathum kha thlenremhnak tuah ding in President sin ah Chief Minister nih ca a kuat cang” tiah a chim than.\nHi kong he pehtlai in Chin ramkulh Hluttaw Speaker Pu Zo Bawi nih, “Chin ramkulh cozah bu chung in minister riandinhter ding le dinhter lo ding kong cu aa fiang rih lo. Dinhter zong a si kho i dinhter lo zong a si kho. Dinhter a si hmanh ah ahodah dinhter a si lai timi zong a fiang rih lo. A rauh hlan ah mizapi nih biafang nan theih te ko lai” tiah March 7 chun, The Chinland Post ah a chim.\nMedia dang sin ah a chimmi biafang pawl kan hun hal than tikah a kan let duh lo. Aa fian tikah nan hngalh te ko lai tiah a kan ti. Hluttaw Speaker Pu Zo Bawi cu atu hi Naypyidaw ah meeting va kai ding in May 8 zingka te ah aa thawh cang. Chief Minister Salai Lian Luai zong thaizing khi Naypyidaw lei ah aa thawh ve lai tiah Chin ramkulh hluttaw zung in tuanvo ngeitu pakhat sin in kan theih.\nHluttaw Speaker Pu Zo Bawi nih, “Rian an tei lo ruang le an riantuanmi a nuarh tuk ruang ah rian thlenremhnak tuah kan timh hna hi a si” tiah media cheukhat sin ah a chim.\nMinister Cheukhat Nih Zeibia Dah An Chim?\nChin ramkulh minister rian dinhternak le rian thlenremhnak kong he pehtlai in The Chinland Post nih May 7 le 8 ah Minister Pu Sui Thio le Minister Pau Lun Min Thang pehtlaihnak kan tuah hna i atu bantuk in an chim.\nMinister Pu Sui Thio, “Minister rian dinhter an timh timi cu kei zei hmanh ka hngal lo, atu hi Naypyidaw ah ka um. Sihmanhsehlaw, Chin ramkulh cozah bu nih rian kan tei deuhnak ding le rian kan tlamtlinh deuhnak ding rian thlenremhnak kong hi hluttaw Speaker nih cabinet ceih ding in tuandeuh pi ah a chuahpi cang. Rian thlenremhnak tuahding kong kan ceih i kan buai taktak, cun, cunglei ah ca an kuat i nihin tiang ca an kan let lo. Cabinet zong nih kan ceihmai than ti lo. Cuti ca a kan leh lonak a ruang pakhat cu rian thlenremhnak tuah kan duhnak a kong langhter chih a si lo ruang ah a si. Hi rian dinhternak le rian thlenremhnak cu a rauh hlan ah a phi chuak lai i zapi nih nan hngalh te ko lai. Atu ahcun thil sining fiangte in chim awk a tha rih lo” tiah The Chinland Post ah a chim.\nMinister Pau Lun Min Thang nih, “Chin ramkulh Minister cheukhat riandinhter timhnak kong cu zeihmanh ka hngal lo. Rian thlenremhnak kong belte cabinet ah kan ceih bal. Cu kong cu Chief Minister nih President sin ah ca a kuat rua. Zeitindah rian thlenremh a si lai timi belte cu ka hngal lo” tiah May 8 zingka, The Chinland Post ah a chim.\nMinister Pu Sui Thio le Minister Pau Lun Min Thang nih The Chinland Post ah an chimmi bia zoh than tikah hin rian thlenremhnak tuah an timh taktak ko timi fiangte in hmuh khawh a si. Amah belte cu rian dinhter a um lai le um lai lo cu chim awk a har ngai rih.\nMinister Salai Isaac Khen hi May 7 ah pehtlaihnak kan tuah nain aa manh lo tuk caah kan tong kho lo. May 8 ah phone in pehtlaihnak kan tuah nain phone a tlai duh lo. Asinain May 7 he 8 he zung tu cu caanhmaante in a kai ko. Minister Pau Lun Min Thang zong caanhmaante in zung a kai ko.\nNLD Party Upa Cheukhat Nih Zeibia Dah An Chim?\nChin ramkulh NLD Secretary zong a si i hluttaw Speaker bawmtu zong a simi U Aung Taan nih, “Minister cheukhat riandinhter an timh timi kong cu zeihmanh ka thei lo, rian dinhter ding in hluttaw le party nih zeihmanh ceihmainak kan ngei lo” tiah The Chinland Post ah a chim. Cu bantuk in Chin ramkulh NLD party (EC) chungtel a simi Pu Siang Hu zong nih, “Chin ramkulh Minister cheukhat riandinhternak le rian thlenremhnak kong cu zeihmanh kan ceih lo” tiah The Chinland Post ah a chim ve.\nChin ramkulh NLD (EC) upa hna he aa naihniammi Dawrthar sang ummi upa pakhat nih, “Chin ramkulh minister pawl an rian an tei lo caah rian thlenremh tuah an duhnak a sau cang. Cucaah, rian thlenremhnak cu an tuah taktak ko cang lai. Zeitindah an i thlenremh lai le rian dinhter an duhmi pa kha an dinhter taktak lai maw timi ceo khi hngah ding a si ko” tiah May 7 zan, The Chinland Post ah a chim.\nMarch Thla Ah Pu Zo Bawi Nih Zeibia Dah A Rak Chim?\nMarch thla thawkka, The Chinland Post sin ah hluttaw speaker Pu Zo Bawi nih atu bantuk in bia a rak chim cia cang. Hi a chimmi bia cu The Chinland Post thanhca zong ah kan rak chuah cang. Cucu hiti hin a si.\n“Kan cozah phu hi an rian aa buaktlak cio lo. Rian a tam deuh mi cu Lamsul lei minister zung le Sipin hi an si. Sipin nih electric, sethmuh, hotel and tourism a tlaih chih caah rian pali a kemh ti nak si. Hihi rian a tam deuh i ruahning in rian hma a kal lo tiah kan ruah caah a rian tlawm tiin kan ruahmi Budget and Planning minister kuttang ah Sipin hi i thial sehlaw ti khi kan ruat. Upa nih an duh cio fawn. Cucaah Cabinet ah kan chuahpi lai i an lungtlin ahcun tu hi Sipin than-nah khi Budget and Planning nih an tlaih chih hnga”.\n“Cun, rian hi tei lo ahcun mah te zong in ka rian ka tei lo caah rak ka chawng bang uh ti ding te khi a si ko nain. Tu cu tangka tumtlang deuh a luhnak thannah kha an tei ah tei lo ah an zoh cio i rian hma a kal le kal lo an tuak ti lo. Mizapi kan sung tuk. Cucaah rian hma a kal khawh deuh nak hnga tu hi kan tlangtlak timh hna nak cu a si” tiah 2018 March 8 ah a rak chim.\nHluttaw Speaker Pu Zo Bawi nih March 8 ah a rak chimmi bia kha cabinet ah an ceih i atu bantuk in Chief Minister nih President sin ah ca a kuatnak hi a si lai tiah ka ruah. Cabinet i ceihmainak an tuah lio ah an rak buai ngaingai ti zong theih a si.\nMarch 30, President rian a cohlan ni biakamnak biarocah ah President U Win Myint nih thlennak riantuan a khulnuarmi zung le bu hna cu zohfel le rengh deuh an si lai tiah a chim. Cu pin ah Kumthar biarocah chimnak zong ah thlennek he aa rup lomi riantuantu hna cu a thekvak a tha i a fimmi (quality) hna he thlen herh ahcun kan thlen lai tiah President U Win Myint nih a chimchih. President biachimmi tuanchuahnak ca hrimhrim zong ah atu bantuk in Chin ramkulh minister cheukhat rian thlenremhnak le rian dinhternak kong an tawlrelnak hi a si ti usihlaw kan palh lem lai lo dah!\nMarch 8 lio, Pu Zo Bawi nih minister cheukhat rian thlenremhnak kong The Chinland Post sin a rak chim lio tan ah min langhter a duh lomi tuanvo ngei upa pakhat nih atu bantuk in The Chinland Post ah a rak chim ve.\n“Khuapi sersiamnak (town planning) hi sipin nih a tlaih awk a si lo. A tak tak ah cun Uu-Eing nih a tlaih awk a si. Cun atu hi kan khuapi sersiamnak rian kan zoh tikah rian kal a nuar tuk. Hitihin cun zei ngai kan chuahpi kho lai lo. Cucaah Town Planning cu ramkulh le ramthen dang cio bantuk le Minister zung rian an then ning tein Uu-Eing nih tlai hna sehlaw rianhma a kal deuh lai ti kan ruat. Uu-Eing cu Lamsul lei Minister zung nih an tlaih mi a si caah Minister Pu Sui Thio tlaihmi tang ah a si hnga tinak si cu” tiah a chim.\nSipin le Uu-Eing rian kong zong cu a naihniam bik cabinet ah ceih ding in minister cheukhat rian thlenremhnak kong he rak chuahpi chih a rak si. Cu ruang ah a rauh hlan ah Chinram cozah bu chung ah rian thlenremhnak a um hrimhrim lai timi thawngpang cu a dik bakmi a si tiah kan chim khawh.\nZeitindah Rian An I Thlenremh Ning A Si Lai?\nRian thlenremh dingmi minister hna cu; Minister Pu Sui Thio, Minister Pu Pau Lun Min Thang, Minister Salai Isaac Khen an si. An rian hmunhma i thlen ding cu; Pu Sui Thio hmun ah Pau Lun Min Thang, Salai Isaac Khen hmun ah Pu Sui Thio le Pu Pau Lun Min Thang hmun ah Salai Isaac Khen ti in rian an i thleng lai tiah thawngpang a leng. Minister chung ah rian dinhtermi minister a um lo ahcun hi thawngpang a leengmi hi a dik lai tiah catialtu nih ka zumh.\nZei ruang ah ti ahcun 2015 thimnak tuah lio te ah siseh, MP a tlin hnu le minister a si hlan ah Pu Sui Thio cu The Chinland Post nih biaruahnak (interview) kan rak tuah. Minister rian hei in pe hna sehlaw zei rian khi dah ka tuan khawh bik lai ti naa ruah i zei rian dah tuan na duh bik? tiah kan rak hal. Cu lio ahcun Sipin rian hi kaa tlak bik lai, ka tuan khawh bikmi zong a si fawn lai” tiah a rak kan leh. Cu ruang ahcun rian thlenremhnak an tuah taktak si ahcun Sipin rian hi Pu Sui Thio an tlaihter hrimhrim lai ti ka zumh.\nSocial Affiar Minister rian (thawngthanhnak, nunphung, ngandamnak le fimcawnnak) khi Pu Pau Lun Min Thang nih tlai ti lo in Salai Isaac Khen nih a tlaih lai tiah thawngpang a leengmi zong hi a dik lai ti ka zumh. A ruang cu Social Affair minister nihhin spoke person zong a tlaih awk le a rian hrimhrim zong a si tiah ka ruah. Atu cu Sipin le Electric minister a simi Salai Isaac Khen tu, spoke person a si tikah Social Affair Minister rian zong a tlaih chih ti awk in a um. Minister Pau Lun Min Thang khi Social Affair minister si lo in Ngandamnak le Fimcawnnak minister ceo lawng a tuanmi a hung lo cang. Cun, Spoke person hi Pau Lun Min Thang nakin Salai Isaac Khen nih a tuan khawh deuh tuk fawn lai tiah ka ruah. Asinain Salai Isaac Khen hi tutan result a chuak dingmi ah minister a tuan ti lai maw, riandinhter a si cang lai maw timi chim awk a har ngaingai. Rian dinhter a si lo ahcun mah thawngpang a leengmi ningte in rian an i thleng lai. Cu pin ah a cunglei ah kan langhter cangmi Sipin le Uu-Eing rian tibantuk zong an thlen chih theu lai.\nAhodah Rian Dinhter A Si Kho Bik?\nChin ramkulh minister lakah a riantuannak zapi nih theih bikmi hi Sipin le Electric minister Salai Isaac Khen a si i a riantuannak aa hngal lo bikmi hi Budget le Planning minister Pu Vui Kaw a si tiah journalist pakhat dirhmun ka hmuhning a si. Minister Pu Vui Kaw hi cu a rian hrimhrim a tlawm. A rian tam bikmi hi Minister Salai Isaac Khen, Minister Pau Lun Min Thang le Minister Pu Sui Thio an si fawn lai. Minister vialte lakah Sipin le Electric minister hi mizapi nih thatnak in siseh, chiatnak in siseh a kong an ceih bikmi a si tiah ka ruah. A bik in Mindat market, Hakha market le Falam market saknak kongkau ah mizapi nih an ceihphai khun. A rian tlaihmi hrimhrim a tam khun caah rian a tei lo tiah mizapi nih an ceihphainak zong hi a si kho. Mi cheukhat nihcun minister vialte lakah a cawlcang bik, rian thiam bik le a thluak tli bik a si, Chief Minister hmanh a tuan kho ding a si a timi zong an um ve.\nHi ruang ah minister lakah rian dinhter dingmi a um sual ahcun minister pathum lakah hin Salai Isaac Khen hi a si kho bik tiah ka ruah. Zei ruang ah ti ahcun anih hi mizapi thimmi palai a si lo, a leng in laakchommi a si caah rian dinhtermi an um sual ahcun amah hi a si kho bik. Minister rian an pek liote in NLD MP cheukhat hrimhrim an lungtling cia ti lo, kanmah NLD party MP um ko bu in midang minister rian pek cu tiah an rak zai bal cang. Cun, Sipin le Electirc minister lila zong nih a luancia caan ah a herh ahcun ka rian tiang ka chuahtak te lai tiah a facebook cahmai ah a rak i tar bal fawn.\nPu Pau Lun Min Thang hi cu ZCD party a si nain NLD party he hawikomhnak a tuahmi an si ruang le Pu Sui Thio cu NLD party a si pin ah Hakha peng NLD committee ah Secretary pakhat zong a si. Cu pin ah NLD cozah kai hnu in nihin tiang minister vialte lakah Chin ramkulh hluttaw Speaker zong a si i Chin ramkulh NLD chairman zong a simi Pu Zo Bawi he naihniam bik in rian a tuantimi a si caah rian an dinhter lai ka zum lo.\nMay 14 ah ramkomh cozah bu meeting an tuah lai i ramkomh minister cheukhat le Chief minister pathum rian thlenremhnak an tuah lai tiah Naypyidaw in thawngpang a leeng. Hi meeting tikah Chin ramkulh minister riandinhternak le rian thlenremhnak kong cu aa fiang te lai ti zumh a um bik. Khi tikah phungningte in an thanhchuah theu te lai. Ramkomh cozah zung in Fimcawnnak minister Dr. Myo Thein Gyei zong President hlun U Htin Kyaw nupi Daw Su Su Lwin nih a chaan lai tiah thawngpang a leeng.\nNangtah zeitindah na ruahning le na hmuhning a si ve? Tutan thlanremhnak tuah dingmi hi Chinram le Chin miphun dikfelte in thanchonak a chuahter deuh tu le a khulranter deuh tu si hraam ko seh!\nPrevious Thantlang Bogyoke Dar Milem: Chunglei Ral le Lenglei Ral\nNext Hringtu Nule Upat Peknak & Forhfialnak (Sermon)


CSP Kong Ah Australia Cozah Nih Cathanh Thar An Chuah Chapmi A Um Rih Lo\nInnpiRamdang ThawngpangCSP Kong Ah Australia Cozah Nih Cathanh Thar An Chuah Chapmi A Um Rih Lo\nDecember 20, 2017 Salai Robert Ngun Sang Ramdang Thawngpang 0\nAustralia cozah nih an tuahmi tangka dih in chungkhat unau asiloah hawikom auhnak Community Support Program (CSP) kong ah acozah lei in tu kum November thla chungah a tawlreltu ding bu, Approved Proposing Organisation (APO) thimnak le thanhnak an tuah lai tiah theih a rak si nain atu tiangah cathanh thar chuah chapmi a um rih lo.\nDepartment of Immigration and Border Protection lei in hi CSP kong ah tawlreltu ding APO fehternak cu an tuah rih lo caah atu tiang hi zeihmanh thawk khawh a si rih lonak a si tiah a liamcia kum ah hi bantuk kong tawlreltu bu Brotherhood of St. Lawrence in Program Coordinator Bahati Ferdinand nih a chim.\nAPO fehternak a um zawngin theihternak kan rak tuah colh lai. Cozah lei in thanhnak an tuah hlan chung poah cu zeihmanh tuah awk a tha rih lo tiah Bahati nih a chim chih.\nCSP kong he pehtlai in thawng thar thanhmi theih a duhmi nih hi link in hin zoh le bih lengmang khawh a si. Cozah lei in hi kong he pehtlai in cathanh an chuahnak ding cu-https://www.border.gov.au/Trav/Refu/Offs/community-support-programme hin a si.\nA tawinak in langhter ahcun, hi CSP hi 1 July 2017 khan Australia cozah nih an chuahpimi a si i ralzaam a simi poah nih sok khawh a si.\nA tlangpi in sok tikah AUD2,680 a dih lai, cun cohlanmi si ahcun visa pek a si hlanah AUD16,444 liam chap a si lai i chungkhar ngeimi nih cun chungkhar chungtel pakhat caah AUD2,680 thluamah liam chih ding a si lai.\nCu lengah APO lei in siseh, adangdang lei in a dih ding he fonh ahcun a dihlak in AUD25,000 in 30,000 hrawng cu a dih lai. Cun, kum 18 in 50 karlak minung le riantuan kho dingmi pawl hi hmaithlak/papek deuh an si lai.\n[Hi kong he pehtlai in thawngpang thar a um zawng in thanhnak kan rak tuah colh than lai]


Buti Taung Myone Sitaung Le Ganpin Khua Karlak Ah Hithil Hi A Cang – Chin World News\nButi Taung Myone Sitaung Le Ganpin Khua Karlak Ah Hithil Hi A Cang\nButi Taung le Cauh Taw ah Kahdohnak a chuak.Rakhine pyine Buti Taung myone le Cauh Taw myone pawl ah cozah ralkap le Rakhine ralkap AA hna cu nizan tihni ahkhan nikhat chung an i kah ruangah khuami minung 200 renglo hna cu umnak kaltak in an zam len hna tiah theih asi.\nButi Taung myone Sitaung le Ganpin khua karlak ah thla nihnih zing suimilam 9 in an i kap hna i Cauh Taw myone Talu chaung khuate pawng zongah kahdohnak fak ngai in a um tiah AA thawngzamhnak le Pianciazi tuanvo ngeitu Khanthukhah nih RFA ah a chim.\nNizan zing tiang zong kha kahdoh an ngol rih lo i khuami pawl hna cu an zamnak a si tiah Buti Taung myone pyine hluttaw palai U Thein Tun Aung nih a chim. Sitaung le Ganpin khuate in a rak zammi ralzam pawl hi minung 200 renglo an si i a tu hi Buti Taung myone chungah kahdohnak hmun he aa hlatnak hmun Sinkhung Ttan, Seti Taung, Sapa Tha timi khua 6 hna ah an i dor hna tiah a chim.\nCauh Taw myone Wataung khua ah nizan zing ahkhan cun ralzam pawl hi minung 800 an um hna i zanlei ahcun minung 900 an phan tiah a chim. An nih cu Myanmar ralkap nih Yuchaung chaklei ah eidin tirawl phurtlunhnak nawl an phih hna ruangah eidin tirawl an ngeih tilo ruangah a rak zammi an si tiah an chim.


Kan Dothlennak Caah Ramdang Sin Bawmhnak Kan Hal Mi Nak In Kiangkap Hriamtlai He Remnak Ser A Biapi Deuh — Salai Ephraim Thawngpang\nKan Dothlennak Caah Ramdang Sin Bawmhnak Kan Hal Mi Nak In Kiangkap Hriamtlai He Remnak Ser A Biapi Deuh\nSalai Ephraim May 13, 2022\nMah le ruahning cio.Ramdang pawl sinah bawmhnak hmuhnak ding le advocate kan tuah tluk i 10% hrawng telin kiangkam hriamnam tlai pawl he remhnak le ihawikomhnak tuah khawh izuam usihlaw caan le phaisa a dihmi hi miphunpi caah hlawhtlinnak a tam deuh lai tiin ka ruah tawn.\nA hmun taktak ah a cawlcangmi ( on the ground) le kan kiangkam hriamtlai pawl he ihawikomh khawhnak lam hawl hi ramdang ah va au leng nakin a lehin a tak ah hma a kal deuh tuk ding asi. Nain rem lonak hmape tam tuk a rak ngei cia mi pawl nih cun remnak le ikomhnak cu an kan serpi khawh ding cu a har men lai.\nCucaah mithmai thar, thanthar mino le a thi a linmi hruaitu pawl nih hmai ah a kan norpi lawnglawngah hma a kal lai.Nunnak le thihnak he tuahmi dohthlennak ah kan mah le kan mah abiapi bik asi.Pahnihnak ah innpa hriamtlai pawl he ihawikomh thiam hi asi timi hi 100% ah 100% ka zumhmi asi. A dang pawl kong khi cu tuah khawh le tuah, tuah khawh lo zongah a poi tuk ah chiah dingin ka ruah lem lo.\nCredit: Salai Z T Lian\nRalhrang Rual Motor Ai Zul Cuahmah Mi Sawmli Kahthah An Si →\n← Kan luatnak caah an nih fale cu kan sian hna i an nunnak tiang an pek cang


Malaysia ummi Salai Ngun Nei Luai Pawpi Cancer Operation Tuah Aherh Thlacamnak bawm hna usih – Chin World News Evening\nNganzawl khuami Pu Hrang Sum (tleicia) le Pi Hram Sung (tleicia) hna hi an fapa upabik Ngun Nei Luai, kum 42 ( Contact no : 011 6390 9363) cu pawpi Cancer zawtnak ngei in Malaysia Kuala Lumpur ah um HUKM siizung ah a um lio a si. Amah hi 25 March 2004 ah Malaysia ah a rak phanmi a si.\nSeptember 2020 hrawngah a pawfah hi a thok i ti le rawl zong ṭha tein ei kho loin a rak um i siizung ah kal in a zohkhenhmi a si. Asinain a paw fah caan cu ahung rauh deuh ruangah 10 November 2020 ah Ampang sizung ah kalpi a si.\nSiizung ah caan zeimawzat a um hnu 14 November 2020 ah sizung in chuahter ṭhan a si. Ampang nih rat ṭhan te dingin 1 December 2020 caah a pointment an pek nain, caan a hung rauh deuh ruangah 21 November ah HUKM sizung ah kalpi ṭhan a si.\nHUKM Doctor pawl nih an zoh hnu ah pawpi Cancer na ngei tiah an chimh hi a si. 26 November 2020 ah Operation tuah dingin sizung lei nih an chimh. Operation tuah dih hnu ah anmah Doctor lei nih zohkhenhning le thlopbulning cu chimnak an ngeih ṭhan te lai.\nOperation tuahnak dingah RM 30,000 (Malaysia tangka)hrawng a dih ding a si. Malaysia kan boruak sining le dirhmun cu dirhmun ṭha lo ngai ah a dirmi kan si tikah chawva tampi dih in Operation tuah ding a si caah Operation a tuah kho lai maw tuah kho lai lo ti chungkhat unau rual nih an buaipi cuahmah lio a si.\nKakip ummi Chinmi nih thlacamnak in bawm cio hna usih. Tangka chawva in bawmhnak a peek khomi nih bawmhnak zong peek khawh a si. Atu lio Malaysia dirhmun cu kan theih cio bangin zawtnak rai ruangah ṭuan khawh loin um a si i an dirhmun sining a ṭha lo ngaingai. Cu lioah RM 30,000 von chuah ding hi ahar ngaingaimi a si. Cucaah bawmhnak pee cio dingin kan in sawm hna. A tanglei ah pehtlaihnak hna kan rak chiah chih. Chirhchan: FRO Malaysia\nSaya Zote: Contact: 011 6054 2674\nMiriam : 011 1237 8079/011 3797 3220\nNote: Mi tampi nih an hmuh khawhnak hnga SHARE cio bawm cio dingin kan in sawm hna.\nZualko: Farrawn khuami Pu Tin Ceu (Kum 51) nih ruah lo piin mual a kan liam taak


HomePupa TuanbiaCOMPEI MUICHIATE\nAa dawh ngaingai mi ṭhal caan ah thing hnah hna cu an hun ṭil thluahmah i khua a hun rocar. Inn hlun ngai mi, a rawk pah cang i ho hmanh an um ti lo nak inn tang luti hor kuang pawngte ah, thingbur a borh ngai mi a ruang a ṭha ngai mi a um. Cu thingbur tang ah Compei nih lum ngai in buu aa tuah.\nCu a buu chung ah cun a ti pum ruk a tit. Cu a ti lak ah a dang panga cu a raang nain pakhatte cu a dang nakin a ngan deuh. Cu cu a pawl nawnte a si. Compei nih cun cu a pawlmi ti cu zeica dah hawidang he hin aa lawh hnga lo, tiah hngalh a duh ngaingai.\nCompei nih cun cu a pawlmi ti cu atu le atu a zoh, ni za le sawm nga a tlin tikah a ti tete cu an hun kah kha a hmuh tik ah a nuam tuk hringhran.\nA thaizing ah cun a dang pum nga cu a ti chung cun compei lu tete an hung chuak i leng ah an hun phan dih, aa lawm tuk hringhran. Cu zan cu an buu chungte ah cun an riak hna. A thaizing ni a chuah ah cun compei fa tete cu an pangate in a leng ah an chuak.\nCompei nih cun a ti lak i a ngan cem mi, a pawlmi cu a hngah peng ko. Ni khat hnu ni khat a liam, cu a ti pawlmi cu zeitin hmanh a um lo caah compei cu a lung a sau ti lo. Zing khat cu a hun i ṭhangh ah a tang in a cawlmi thawng a theih i a zoh tik ah a ti a pawlmi cu a kak i a compei fate a mui chia ngaingai mi kha a hmuh.\nCompeipi nih cun a mui a chia tuk mi compeite cu, “Nang cu a dang nakin na ngan lai i a dang nakin na ṭhawng te lai, ti chung zong ah ti lio cawnter na hau lai lo,” tiah thazaang a pek.\nA thaizing ah cun nikhua a ṭha ngaingai, an umnak thingbur pawng ah tidil a ummi ah an pi nih cun a fale cu a hruai hna. Ti chung ah cun pakhat hnu pakhat in an zuang, ti nih cun an hngawng tiang a phum hna nain an hun cawl i an ke an zah tikah cung ah an hun i lio kho. Compei muichiate cu anmah sin ah cun a rak ra ve i ti cu aa lio ve.\nCompei muichiate cu zan khat cu compei an i hngilh dih karlak ah a thlite in an innka a hun i leng ah a chuak. An umnak pawng hrawnghrang ah cun a vak lengmang i ram hring cung ah a kal, pangpar tete a hmuh hna i aa nuam tuk. Cu hnu ah ke pali a ngeimi a ngan ngai mi kha a hmuh tikah a hun zoh i uico a si kha a hngalh.\nUico nih cun a ka a an i a mei saupi kha a hngerh i compei muichiate cu a zohchih. A ṭih tuk caah a zamtak nain uico nih cun a chawhkanh. Compei fate nih cun, “Nangmah ei ding ah cun, kei cu ka mui a chia tuk ee,” a ti. Uico nih, “A ṭha, a si ahcun kaan zaangfah,” a ti i a hnulei aa mer i lam hlapi ah a kaltak.\nCaan sau nawnpi a kal hnu ah zei thawngpang hmanh a thei ti lo, a kal lengmang i thlam hmete pakhat a va\nhmuh. Thlam chung ah cun a va lut i ṭhutdan tang ah a bok. Aho hmanh nih an hmu lo i a rim zong an thei lo.\nCu zan cu daite in le mitkuh thawte in a riak. Thlam\nchung ah cun tarnu pakhat, chizawhte le\narpi he an rak um. A thaizing zingka khua a hun ceu tikah an sin ah a rak riakmi an\nkhual cu an hun hmuh.\nA pawngte ah an ahun dir, compei muichiate nih cun pakhatkhat an ka ti sual ah cun tiah lenglei ah chuahnak innka ṭhate in aa zoh cia. Asinain zei hmanh an ti lo caah a hna a ngam ṭhan. “Nang na ti na ti kho maw?” tiah arpi nih a hal.\nCompei muichiate nih cun lau ngai in, “Ka ti kho lo, zeitin tit a si zong ka hngal lo,” tiah a leh. Cun arpi cu aa mer i a kal, chizawhte a rak ra i, “Na thin a hun tikah a hlapi tiang na per kho maw? Asiloah naa lawmh tikah na ngio kho maw?” a ti.\nCompei muichiate nih cun, “Zei hmanh ka thiam lo nain ti cu kaa lio thiam, cu cu mi tampi nih an thiam lo mi a si men lai,” a ti. Cu ka inn te ahcun zarh thum tluk a um.\nArpi le chizawh nih an ei ding kha an cheuh ve, asinain ni a hun chuah i thliherte a hun hran tikah compeite cu ti lio a duh caah cu thlamte cun a chuak ṭhan. A hmuhmi hna saram a hawile tete nih amah cu a hna an ngamter kho lo.\nCun compei muichiate cu ti a umnak hmun ah a kal i amahte lawng a um. Caan tlawmpal chung cu aa nuam ngai ko nain khuasik a hun chuak i dap le horha an tla, a pawngkam cu a daam dih, umnak a nuam ti lo. Zing khat hnu zing khat in a kik chinchin. A khua a lum bal lo.\nA hnu ah cun zan ah a kih tuk caah a ke cu ti nih a khal hnawh i a cawi kho ti lo. Vanṭhat ah mipa aa chokvaimi nih a hmuh i a zaang a fak tuk caah a laak i an inn ah a ṭinpi. Compei muichiate cu ngakchia sin um a duh lo i a kal ṭhan.\nKhuasik cu a kik tuk i har ngai ko hmanh seh law duhsahte in a liam, ṭhal a hun chuak ṭhan. A hun dir i a pum cu phundangpi in a um. Ni khat hnu ni khat a ngan i a zuan zong a zuang kho.\nCung ah a zuang, cun a rung ṭum ṭhan i a pum cu aa zoh. Cun a pawng ah duhsahte in a kalmi va a buupi in a ummi a hmuh hna. A lau nawn, a naih deuh hna i ṭhate in a zoh hna i tibual cung ah daite in an um ko kha a hei hmuh hna.\n“Hi hna hi ka zulh hna lai, zeitluk kaa dawh lo zong ah, rawl lo in thih ding le khuasik in thih ding nakcun,” a ti. “Hi hna nih cun harnak an ka pe lai lo,” a ti, a zuang i an umnak ah cun a ṭum, an hnulei cun a dawi hna.\nTi a rak i liomi compei nih an rak hmuh tikah acheu nih an hun don, compei\nmuichiate cu a khuaruah a har tuk. Aa mer i vapi pakhat kha a hei chimhmi cu, “Nangmah nih kan thah lai na ti\nahcun, ka thi ko lai. Zeica dah hi tlukkhin muichia in ka um?” tiah a ti. Cun a lu a khun i ti chung ah aa zoh.\nTichung ah cun cu ka pawng i a tlongmi a hngawng a rang i a mei a saumi a\nhmuh hna. A pum cu aa zoh ṭhan, a\npawlmi amah bantuk pakhat hmanh a\nhmu hna lo. Cun, “A poi lo, keimah bantuk hngawng le hmur aa dawhmi an um lo,” a ti. Cu lio ah ngakchia pawl an ra i rawl an hun pek hna.\nNgakchia nih cun, “Khi ka a tharte khi aa dawh bik, a hmul hi a rang tuk\nlo nain a hmurte khi a sen bik, a dang lak ah,” an ti. Compei muichiate nih cun a theih tikah, “Mah cu rak theih lo in maw ka mui a chia tuk ka ti len, keimahte lawng umharte in le harsatnak phunphun ka tuar, atu cu ka tei cang a ti, cu tluk lunglawmh awk a simi cu maw ka rak hngalh bal lo,” a ti.\nRef: CACC Lehmi


Thantlang Bomb puahnak Kongah Thawngfiang - Chin Eleven News\nThantlang Bomb puahnak Kongah Thawngfiang\nAugust 27, 2021 admin@chin11news.com Chin 0\nTunai Thantlang khuachung i bomb puak mi kha nizan tihni i uico pawl nih hriamngan an kah mi a puak lo mi kha inn ngeitu nih inn chung in leng ah a van chuah i minung 7 hrawng nih an zoh lio ah a kep lei an den sual caah a puak i minung 7 hrawng an i hliam tiah kan theih. a tu hi an dihlak in siizung ah an kalpi lio hna si tiah kan theih.\nthlacam nak in bawm cio hna usih. mipi lau lo ding si lai, nan inn kan inn cio teah lungdai hnangam tein um ko hna usih. Ref: TTTT\nRelchap: Thantlang khua pawng kahnak a chuah hnu in, CDF an hriamnam that zia ralhrang nih an theih i, Tunai Thantlang an i kah ah hriamngan an hman nak a si tiah ralkap lei nih RFA ah an chim.\nKan hnu lei deuh Thantlang kahnak a chuah hnu in CDF an thazaang a thawng ti an theih bakin cunglei ah ralkap thazaang chap dingin an hal i Thantlang ah Ralhrang motor 8 bak nih a van chiah hna.\nRalhrang nih lam nai in an kah ngam hna lo caah Hakha pawng in hrianngam in Thantlan lei CDF umnak cu voi tam nawnpi an kah, hnu ah a zaan lei sang deuh ah Thantlang Palik sakhaan i kahnak a chuah kha a si.\nA tu cu Thantlang khuapi chungah buainak a chuah hnu in, ralhrang thazaang cu tampi an chap cang i, Thantlang khua hmun thum li hrawngah hmun hma an khuar nak kong cu FRA ah Thantlang Lei ralhrang nawl neitu pakhat a si mi Zaw Min Htun nih interview an tuah nak ah a chim. Mah hihi a tawinak le a fian nak in kan leh mi a si.\nBreaking News: Thangtlang Ah Auto Meithal Le Bomb A Puah Cuahmah\nPDF Eidin A Bawmh Hna An Ti Caah Ralhrang Nih Social Affairs Minister Nupi An Tlaih


U.S Presidential Debate cu a nicaan/date a fiang cang. Voi 3 an tuah lai. – Zion Tlang Media\nSeptember 7, 2020 admin World News\nA voi 1nk cu September 29 ah a si lai i, a hmun cu “Case Western Reserve University, Cleveland, Ohio ah a si lai. Moderator a ttuantu ding hi in Chris Wallace ( Fox News) a si lai. Chris hi Trump a hua ngaimi a si. Cun, Joe Bidden zong hi a uar hlei lo. Cucaah, a biahal dingmi cung ah a fair te men ko lai tiah zumh a si.\nAvoi 2nk cu October 15 ah a si lai i a hmun cu “Adrienne Arsht Center for the Performing Arts, Miami, Florida ah a si lai. Moderator a tuantu ding hi Steve Scully ( C-SPAN) a si lai. Steve Scully hi mi daidam a si pinah, C-SPAN hi liberal zong an si lo, Conservative zong an si hlei lo. A karlak te ah a kal a ummi Media an si caah Trump Vs Joe karlak debate ahhin a fair te ko lai tiah zumh a si ve. A voi 3nk cu October 22 ah a si i, a hmun cu Belmont University, Nashvile, Tennessees ah a si lai.\nModerator a ttuantu ding hi Kristen Welker (NBC News) a si lai. NBC News cu liberal thazaang a pe takmi, Trump a hua taktak tu Media an si caah, avoi 3nk debate cu moderator nih Joe a bawmh lai i, Trump thlak an izuam te lai tiah ruah a si. VP debate hi voikhat a um lai. October 7 ah a si lai i, a hmun cu University of Utah, Salk Lake City, Utah ah a si lai. Moderator a ttuan dingmi hi, Susan Page a si te lai. VP Bebate hi zoh an dawhte lai tiah zumh a si. Catialtu Zasang Cinzah.\nNext Post:Miphun Party Dawt le Dirpi hohnak


Kawl Ralkap Le NLD Nih An Thluak In Vawlei Pi Hlen An Timh – Chin 11 News\nKawl Ralkap Le NLD Nih An Thluak In Vawlei Pi Hlen An Timh\nPosted By: Chin News December 9, 2019\nNLD le ralkap nih an thluak hmang in vawlei pi tei an timh. NLD cozah le Kawl ralkap nih an thluak hmang in vawlei biaceih zung ICJ cu tei an timh.\nGambia ram nih ICJ ah Kawlram hruaitu Min Aung Hlaing, Suu Kyi, Htin Kyaw, Win Myint le Thein Sein taza a cuai hna. OIC ram pawl ai awh in taza a cuai hna caah vawlei pi hmai ah tazacuai a si.\nCu tikah Kawl ralkap le NLD party pawl nih an thluak an chuah mi cu ramchung kipi lamzawh in auter kha a si. Tihin ramchung mipi hi kan au ter hna lai. Suu Kyi kan dirpi ko tiah kan auter hna lai i vawlei pi hmai ah kan biachim a zalong kho deuh lai, kan biachim hmual a ngei deuh lai ti kha an ruah caah an nau le pawl cu khuakip le sang kip ah an auter hna. A ruah hlan ah Chin ramkulh Matupi, Falam le Mindat zong ah an nua le pawl an van auter colh hna lai.\nMah bantuk lamzawh in auter hi hlan lio ralkap nih an rak hmanmi hriamnam pakhat a si i a tu zong ah ralkap nih an hmanmi hriamnam pakhat a si. Cucu NLD pawl zong nih ralkap nawlcawn in an rak hun hman ve cang.\nICJ biaceih zung an kal hlan ah Min Aung Hlaing le Suu Kyi zong tha tein an i tong. An nau le khuaruat kho deuh timi pawl he zong an i tong. Zeitindah ICJ ah bia kan chim lai timi kha an i ceih mi a si ko caah tutan ICJ biaceih zung ahhin ralkap le NLD cu lungthin khat in an um ti kha a fiang ko.\nKum 70 reng lo chung Thlang cung miphun a kan that tu le thangcho kho lo ding in a kan rialdip tu Kawl ralkap uknak kan timi cu nihin ni ahcun NLD pawl he vawlei pi hmai ah hmunkhat ah thinlung khat i hmu in an tang tti cang. NLD le ralkap nih an nau le pawl hmang in vawlei pi hlen an timh ko cang.


***Vakok.Lian***: 21th 2012 kum ah caan a dong lai.\n21th 2012 kum ah caan a dong lai.\nKanhnu zarh nili ni ah ruah lopi in Train ka cit i kapong ah caan a dong lainak kong kapong tthu mi hna nih an chim len. Ka khuaruah an ka har ter ngai I tlanglong Train station in ka chuak i news paper cu a box chun ahcun ka lak pah i ka vun zok I 21th December 2012 End of the World movie tiin the first page ahcun ka vun hmuh colh . Hmanthlak an sawi mi ahcun khua dawh ngai khi asi i a chungah mei alh le tilet nih inn le lo a hrawh mi kha hmanthlak phaw ahcun ngampi in an cuan ter. Rel awk um lo in a hmai phaw ahcun a si i next page ah ka vun zoh tthan i ca a dangpi a si hawi cang .\nRian ka tuannak ahcun ka hal hna i athar a si caah an thei ve lo. Rian ka dih hnu ah Inn ah ka tin i Internet Google search ah ka zoh colh i cu ahcun ka rel i 2012 ah caan cu a dih tak hnga maw timi bia halnak hna kha Scientists pawl le a dang biahalnak le Holy Bible he a pehthleih in biahalnak cu tampi an ttial hna.Scientist pawl nih an chim mi cu Ceunak a kan pe tu Ni or Sun Ozone hi a kangh tuk cang caah zeiti hmanh in khamh khawh si ti lo I nikhat hnu ni khat a kangh cuah mah ko cang .Cu caah cun a tu kan umnak vawlei hi zawtnak tampi a chawk cang I a ralai mi kumkhat hnu kumkhat minung nih kan celh ti lai lo tiah information cu Bible lei in mifim pawl le a dang mifim pawlnih tampi in an ttial I video zong toi tein khin a chiah pah len.\nCu pin ah Vawlei kan umnak hi a a hlun tuk cang I Volcano meithlang pawl zong a puak ding mi tampi an um I Tilet or Tsunami le Thlichia hna le ral dohnak tibangtuk tampi a chuak cang lai tiah a chim pin ah Holy Bible a tlinnak a si ko cang tiah an chim chih. Tih a nunnak kong long te cu internet chung ah an chiah pin ah ni hin ni tiang hi news paper zong ah toi tein an chuah leng mang.\n21th December2012 end of the World Movie cu zoh ka duhtuk caah kahawi le cu kasawm hna I movie Cinema cu kan va zoh hna.Tih a nun khawh ning khi ti awk ttha lo. A toinak in ka ttial ko lai i minung cheukhat le scientists cheukhat hna nih caan a dong lai tiah an chimleng ko na in a ngai duh lomi tampi le caan cu a dong bal lai lo a timi minung tampi an um hna i micheukhat Scientists pawl le Caan a dong lai ti a zum mi hna cu ready in Noah Lawngpi bantuk asi mi Ark lawng nganpi ban tuk khi an ser hna i cu chung ahcun an um dih hna .Caan a dong lai lo a ti mi hna cu an duh poh in an um lio pi ah Shopping a kai na, night Club a kai na, Lungreithei tuk in khua za a ruat na, Motor car chung ah hla a ngai na, Puai an tuah lio tite hna, tibantuk lio ah khin Earthquake, Tsunami , Cyclone,Thlichia Tilet,Lihnin hna cu an tho, an hrang ciam mam hna i van I a um mi Arfi Stars hna cu an tla an til dih hna I Vawleicung pi cu mei alh le Tilet le Meikhu long tein a khat i Lawng nganpi Ark lawng nganpi in Asia continent cu a deng rih lo an ti I mah ka lei cu tli hna u sih an ti I antli, Asia kan umnak a phan cang ee a dang Ram le a dang Continent lei ah thli tthan hna u sih an ti i khat ta lei Europe Continent lei ah an tli i Tilet nih cun aphanh thiamthiam hna. A hnu bik ah Earthquake, Tsunami, Cyclone ,Thlichia Tilet,Lihninh hna cu a dai dih. Noah Longpi bantuk asi mi Ark long nganpi Chungah a um mi hna cu a luat dih hna i a hnu bik ah Captain pa le a dang Scientists hna nih minung tampi hmai ah bia an chim mi cu hi Kan umnak Vawlei hlun cu a rok dih ko cang caah Vawlei thar tu hi lungkhat lungrual tein Ser tthan hna usih tiin Movie or Cinema cu an dongter .\n18th Novenber 2009 ni ah khan TV news ah Scientists pawl biaruahnak ah an chimnak ahcun kum 50 hi cu a hmun rih lai tiah an chim hoi i a tu i Movie a chuah tu Scientists pawl le Movie directors pawl nih an chim nak ahcun 21thDecember2012 End of the World tiin an chim hawi i Movie cu phaisa hmuhnak an kawlnak zong cu asi ve ko lai a si nain Laimi cu kan van attha tuk I Pathian nih Laimi kan u nau hna cungah Larnak tampi a kan hmu sak.United State I a um mi kanfar nu sin in alang mi ‘’I’m coming soon’’ tiah a kut ah a ttial mi siseh .Cun Kanram Lairam zong ah Tluang Hnin Thang siseh, Australia I a um mi kanfar nu zong nih siseh, adang kan u nau hna zong nih larnak vision tampi a hmu mi hna an um I Pathian nih Laimi hi a kan dawttuk ko ti hi theih khawh a si. Cu caah carel tu unau a simi Christ fa asi mi vial tenih Christ a tum lainak kong cu thaizing ah maw a tum lai, hmaizarh ah maw a tum lai. Hmai kum ah maw a tum lai ti hi a ho hmanh nih an thei kho lo kan theih kho lo caah Christ fa kan si bantuk in Thaizing a si zong ah hmai kum a si zong ah timh cia Ready tiin um cio hna u sih ti kha keimah pumpak in theihter kan duh ve hna.Nan umnak ram cio ah zohkhawh rak i zuam ve cio te u.Pathian bia thlinnak a si tak ko cang lai. Cun interner ah kawl nan duh a si ahcun Bawi Pa cu a ttha ti mi ah khan click tuah u law information tampi an ttial mi le video a toi te in an chiah mi a um lai.\n18th Novenber 2009 ni ah khan TV news ah Scientists pawl biaruahnak le bia an chim mi\n1.Kan umnak Vawleicung hi mifim Intelligent an karhtuk cang i hi thilthar tampi a chuak chinchin caah Vawleicung hi a rawk chinleng mang ti khawh asi an ti.Zeidah an chim duh mi a si kan ti a si ahcun Mifim hna nih thil a thar i an chuahmi a tamtuk cang i Factories Sehzung a tamtuk cang caah a thurhnawm mi meikhu a tamtuk cang caah Zawtnak tampi a chuak ve cang an ti.\n2. Ni Sun Ozone hi a kanghtuk cang caah Kan mah Scientists pawl vial te nih 1979 kum in kan phar kan remh i a tlawmpal te a ttha deuh rua kan ti ko nain a tu cu minung kan karh deuh, Thil kan hman mi a tamtuk cang i Factories Sehzung a tamtuk i meikhu a tam tuk cang caah Ni Sun Ozone cu nikhat hnu nikhat a kanghcuah mah cang i pharkhawh remhkhawh a si ti lo caah nikhat hnu nikhat,kumkhat hnu kumkhat in a kangh chin leng mang cang caah mah Ni or Sun hi voikhat ah a kang dih kho mi dirhmun ah a si ko men mi a si an ti.\n3. Abik in Nuclear boom an ser mi le Rili ah testing an tuah mi nih hin minung kan caah hin tih a nungbik mi sivai ttha lo a chuah pin ah Global Worming hi a chuaknak a si an ti.\n4.Minung nih kan umpi mi Thlithiang Thlittha Rili i a um mi Water Freeze Tikhal Tlangpi hna cu nikhat hnu nikhat a cim cuahmah cang nihin Thlithiang hi a tlawm tuk cang an ti.\n5. Vawleicung kan nun hi sau deuh seh ti kan duh si ahcun a phunphun in thlenkhawh a si caah Vawleicung G20 pawl nih an aupi mi ‘’Climate change’’ khuacaan thlennak kong Zeitin dah thil ttha deuh in kan thlen lai ti an aupi mi hi biatak tein mipi hrimhrim nih kan dirpi ve awk a si tiah an ti.\n6.Cheukhatram hna ahcun Electric mei vanning systems hna biatak tein nan tuah, Sehzung hna nan tlawmter deuh, Nuclear boom hna ser nan khap i mah nan tuah mi thil hi a tthatuk mi a si I lawmh a um ngai an ti.\n7.Vawleicung kan umnak hi a hluntuk cang caah a tu kan tah ning ah hin cun Kum 50 tluk hi a hmun rih ding a si,A sau deuh hmun rih seh ti kan duh a si ahcun Climate change khuacaan thlen timi Thil a ttha deuh in kan thlen a si ahcun kum saupi cu a hmun rih ko lai caah biatak tein kanumnak ram cio ah dirpi ve hna u she tiah a donghnak ah an chim .\nKhua ka ruat ngaimi cu khua i ka um lio i chuncaw kan i porh tonnak Plastic a thlathla a kum kum hna in kan hman mi hna le angki a thlek mi hna hlawnh lo in a kum kum in kan i hruk hna khi ka lung ah a chuak ngai .\nMicheukhat ram hna ahcun Thil pohpoh khi kumkhat hman dingle voikhat hman ding ca long ah an ruat i Voikhat an hman hnu le kumkhat an hman hnu ahcun an hlawmh cang hna i kan mah Laimi caah cun chim kan ho lo i kan ram i kan sifaknak lio caan bantuk te khan tthutdir kho le um kho i zuam ko hna u si ti kha a donghnak ah cah chih le chim chih kan duh mi hna si.Dam te cio in.Nan Unau\nPa Hen Thang(Ref:: Laiforum)\nPosted by L.VanBlian_blogpost.com at 8:17 AM\n“Capo” he-he..capo hi vitamin pakat a si.\nChan He A Thlengmi A Phipek Ning\nSui Hmung Lian kum(15) thawngthlak dingin bia an c...\nLu aa pehmi Bangladesh ngakchia pahnih tlamtlin te...\nKawlram hlasak thiam pathum Grammy Awards Ceremony...\nKan hnu thla chungah Bing he pehtlai in an tlaihmi...\nCNC pawl nih a voih (2) nak CNA meeting an tuah


Tih nung bak si hoi cang; Trump nih Covid-19 sii serhtu Pfixer le FDA cu dothlatnak a tuah hna; Aruang\nUS hi super power tiah kan ti mi, vawlei cung ramkip nih an tih mi le US a kal ning bantuk in valwei cungah hi a kal ve mi a si ti cu kan thei ngai cang mi a si. Nauhrawh hi US nih a kalpi hmasak ruangah vawlei cung ramkip nih an kalpi ve\nTu lio thawngpang larngai mi pakhat cu Election hnuni 4 ah Covid-19 sii cu 90% minung ah rian a tuan tiah FDA nih thawngthanhnak an tuah. December hram thawk in hmang kho ding in tim tuahnak ngei a si\nTrump nih mah vaccine kongah he tiah a rak chim peng mi kha a si. Election hlan ah Pfixer le FDA lei nih zeihman thawngtha an phuan duh lo, Election a dih, Joe Biden nih Trump a tei ti Media nih project winner Joe Biden an tuah hnuah mah bantuk thawngtha hi an phuan\nMah kongah Trump cu a lungtling kho hrim lo, cucaah Health and Human Services Secretary Alex Azar sin ah zeiruangah dah Pfizer & FDA hi Election hlan ah mah bantuk thawngtha phuan duh lo in, Election hnuah mah bantuk thawngtha an phuan nak a ruang\nCun zeiruangah dah duhsa tein mah bantuk thinak le damnak kongah rian an tuan tiah dothlatnak tuah ding in nawl a pek cang.\nAn langter ning a cun, Covid sii hi Election hlan ah an ser kho zongah zeihman an chim lai lo, a ruang cu Trump a min that lai caah, Trump min that kha an duh lo ruangah Election hlan poah cu mah bantuk thawngtha hi an phuan duh lo tiah thei a si\nAzhar nih cun Commissioner Stephen Hahn Pfizer nih mah bantuk sii kongah thawngtha a phuan duh lonak ruangh bik cu politic ruangah a si tiah a langter.\nElect President an ti Media pawl nih Joe Biden nih teinak a hmuh ti an langter suimilam 40 hnuah Pope Francis nih, Joe Biden a lawmpinak bia a chim. Joe Biden hi US history ah Catholic President 2 nak White House seat ah a thut a cun a si lai.\nPresident John F. Kennedy kha US Catholic President hmasa bik a si, Biden team pawl nih an call record an langter,\n“‘The president-elect thanked His Holiness for extending blessings and congratulations and noted his appreciation for His Holiness’ leadership in promoting peace, reconciliation, and the common bonds of humanity around the world,” Credit-RTK\nBe the first to comment on "Tih nung bak si hoi cang; Trump nih Covid-19 sii serhtu Pfixer le FDA cu dothlatnak a tuah hna; Aruang"


1983 kum thokin Zomi Baptist Convention (ZBC)nih Chin for Christ in One Centenary (CCOC) minin Pathian Khamhnak thawngtha phuannak rian cu, Carson siangbawi hna an rak phanhnak kum 100 tlin kum 1999 kum tiang kum 16 ttuan asi. 2004 kum ah Chinmi Khirh-fa kan sinak, Pu Thuam Hang le Pu Pau Suan nih Khrih hi an Khamtu Pathian i an cohlannak kum 100 tlinnak puai Chin Chrsitian Centenary cu Khuasak khua ah tuah asi fawn.\nChinram ah Siangbawi 7 an rak phan. Hi siangbawi pawl nih Khamhnak Thawngthabia an rak phorhmi hi Bible bia lawng asi hrimhrim lo. Hnipuan hmanh ahruk thiam rihlomi Chinmi kan nun khuasakning hrimhrim kha an kan hlen piak. Thlarau tlau Chinmi Pathian bia an kan phorh. Ca ngei lomi Chinmi caah ca an kan tuah piak. Nun khuasakning a thiam lomi Chinmi nun khuasak khuaruah daan an kan cawn piak.\nA zei ruangah hme ramking Chinram ah hi siangbawi hna nih harsat lunglen tuar in rat an duh ngelcel hnga? Ziah Carson, Dr. East and J.H.Cope hna nih kan Chinram theng te ah an lu an phum an nunnak an pek hnga? America ram ah chungkhar unau dawttu ngei lomi an si lo, asifaakmi zong an si fawn lo. Chinmi caah an lu an phum. 1983 kum CCOC an thawkkum bak ah CCOC palai pa thum nih an nunnak an pek. Atu ah Pathian caah a nunnak a pemi Chinmi tampi an um cang. Hi ruangah hin Chinmi Pathian rian kan ttuannak hi tampi a karh i hlawh a tling cang.\n1925 kum ah Hnaring ah Saya Isaac timi Khrihfa siang cachimtu arak phan hmasa bik. Amah hi Pathian bia arak kan phorh hmasa biktu lakah atelvemi asi. Sayakyi Aung Dwe , Rev. Sang Ling, Saya Za Ling hna zong hi Lautu ram ah Pathian bia arak phor hmasa bikmi lakah philh awk ttha lomi an si fawn lai. Cu hnu ah 1932 thokin Rev. Tluang Hmung nih Bible cauk le Sobul lawng bak i tlaih in Lautu miphun Pathian thawngthabia acawn piak hna. Maw zumhawktlak Pathian fa Lautu pasal ttha ava sidah! 1959 i arak phanmi Roman Caltholic Missionary Rev. Fr. Adre Bareights nih hin thlarau lei thanchonak le khamhnak lawng siloin zatlang le nungphung, ca tibantuk zong akan tuah piak caah Lautu Khrihfa tuanbia ah mi roling taktak Pathian saltha asinak a um peng cang lai. F.K. Lehman zong hi Hnaring ah saupi a ummi asi ve.\nKhrihfa Mission rian hi ti phunthum in ttuan asi. Fakpi'n rianttuan in THLANTI luang in rian ttuan a herh. MITTHLI tlakin thlacam in, ngaihchiat lunglen harsatnak tuar in ttuan aherhmi rian asi. Aherh ah cun Thisen luang nunnak pek tiangin ttuan a herhmi rian asi. Khrihfa Mission rian hi rian fawi asi hrimhrim lo. A har ruangah ttuan lo in um khawh awk cu asi fawn lo. Pathian rian cu ttuan lo awk ttha lo, ttuan hrimhrim ding asi caah ttuan asi. Ziah Pathian rian cu ttuan aherh? 1nk ah, cung lei in Pathian fialnak a um. 2nk ah tang lei in auhnak, aihram nak, hlamnak a um caah asi.\nA tlau cuahmah komi kanmah khamh awk ah a Fapa ngeichun pek tiangin Pathian nih akan dawt. Kan ram Chinram le Kawlram hmun dangdang ah amah rianttuantu tampi arak thlah. Anmah zong nih an nunnak hi Pathian caah le kanmah caah an pek. Lautu mi, Pathian caah a nunnak a pemi an tampi ve cang.\nNang le kei nih teh Pathian Fialmi Rian caah zeital kan tuahmi a um maw? A dang kan ttuan khawh rih lo hmanah ah:\nNa chungkhar, na nupi na tefa, na chungkhat hna hi Pathian hi aka Khamtu le ka Pathian asi tiah an chohlan khawh ngak hnga Pathian Khamhnak Thawngthabia cu chimh hna.\nNa innpa kha nangmah vanram na phanh duh bantuk in vanram an phanh khawh ve nakhnga Pathian Khamhnak Thawngthabia cu chimh hna. Nangmah naa dawt tluk in na innpa va dawt timi ah hihi aa tel ko lai. Pathian bia na chim thiam lo zongah DAWTNAK va langh ter hna. Pathian cu Dawtnak asi caah na Khrihfa nunzia an hmunnak thawngin Pathian an hmuh ko lai. Nangmah kap lei in na rian na tei pauh ahcun Pathian nih amah rian ( Amah Kaan-dah) cu a tei tuk ko lai, phang hlah!\nNa rian ttuanti hawi, na sianginn kaiti hawi hna sinah Pathian Khamhnak Thawngthabia cu chimh hna.\nNa Khrihfabu nih Khrihfa mission rian an ttuannak ah i tel ve. Nangmah na kal khawh lo zongah na chawva in siseh, abiapi bikah Thlacam piak taktaknak in siseh ipe ve.\nNan si khawh ahcun Pathian rianttuantu hna hi bawmh hna. Khrihfa Missionary hna hi bawm hna. Pathian bia a cawng cuahmah liomi Bible sianghngakchia hna zohkhenh hna.\nPathian bia a phuang cuahmah mi pastor pawl, evangelist le Khrihfa missionary hna na ton tikah thangthat tha pe hna. Cawnglawmh hna. Arian an ttuanmi Pathian na cungah aa lawm ko lai.\nKhrihfabu, Khrihfa Association le Fellowship na theihmi pawl caah thlacam piak hna.\nPathian cu kan dihlak Bawipa a si i amah a zummi paoh cu thluachuahnak tampi in a pek ko hna. Cathiang nih, "Bawipa min a aumi paoh cu khamh an si lai," a ti bangin a si taktak ko. Asinain, an zumh lo ahcun zeitindah a min cu an auh khawh lai? Cun bia kha an theih lo ahcun zeitindah an zumh khawh lai? Cun bia cu chimh an si lo ahcun zeitindah an theih khawh lai? (Rom 10:12-14)\nMirang holh ah Great! kan ti ahcun amak taktak, khuaruahhar thil asi, tinak asi i, cun a sullamdang pakhat cu a nganpi, a biapimi tinak asi fawn. Pathian Nih Rian Nganpi, Rian Mak Taktakmi Akan Khinh. Mah cucu Amah thawngthabia phuan ding hi asi. Pathian thawngthabia hi thlarau khamhnak ca lawng hmanh siloin Duhdim Nunnak kan hmuh khawh nak caah asi i a mak kho tuk, a sunglawi ngai fawn.\nCucaah Jesuh min upatnak caah cun vancung i a ummi vialte nih si hna seh, vawlei i a ummi vialte nih si hna seh, vawlei tang i a ummi vialte nih si hna seh, an khuk an i bil lai i, Pathian kan Pa sunparnak caah cun lei vialte nih Jesuh cu Bawipa a si, an ti ( Filipi 2:10-11) nakhnga Pathian nih a rian ah in hmang cio hram hna seh.


Video: Banjamin Sum An Conglawmh Ning Cu A Mak Ko – Chin World News Evening\nNovember 30, 2019 November 30, 2019 Salai Van Music and Videos\nVideo: Banjamin Sum An Conglawmh Ning Cu A Mak Ko: Tukum Myanmar Idol Season 4 ah a zuammi Chin pasal ttha Benjamin Sum tluk in mipi nih uarmi le conglawmh mi an um rih lo. Amah hrim a thiam pinah a cawlcang-hoiher hrimhrim khi uar lo awk ttha ve lo.\nVideo kan hmuh bantukin Kawl miphun hna lakah hi bantukin kanmah Chinmi chungin conglawmh le tha an pekmi hna hi an um cio ko, sinain tutan Benjamin Sum tha an pek tlukin Laimi dang an pek mi hna an umtuk rih lai lo dah. An conglawmh ning le thazaang an pek ning cu lunghmui kho taktak.\nKawl minthang tampi zong nih Benjamin Sum an uarnak le midang nak in miphun dang ngai asi nak kong zong an chim cio. Video van zoh tthan rih hmanh, Kawl miphun hna nih hi tlukin Laimi si ko mi an conglawmh le thangtthat mi hmuh ah lawmh lo awk hrim a ttha lo. A tangbik ah video um lai.\nDr. Aung Myant Thang nih Khrihfa Mihrut tiah a ttialmi hi thangzaang lahnak caah rel chih. 1. Mihrut cu siangin kai i degree laak khawh kha an i zuam. Asinain degree an laakmi he a kal ttimi fimthiamnak kha an laa duh lo. Degree laak lawng kha an i tim i fimthiamnak tu kha cu an i laak lo. Cucaah mifimhrut ah an i cang. 2. Mihrut cu Baibal kan cawng an ti i a Baibal bak kha an cawn i Baibal nih a kan cawnpiakmi nuncan/ziaza le lungput tu kha cu an cawng duh lo. Cucaah Baibal thei ngai ttung i Pathian thei lomi ah an i cang.\n3. Mihrut cu Jesuh nawl kan i cawn an ti i an Baibal siahngakchia le an member kha an ke an ttawl hna. Asinain an ke an ttawlmi hna tang ah khan an i dor taktak fawn hna lo. Ke ttawl nih a chim duhmi cu mahnak in a niam deuh mi hna sin i i tangdor kha a chim duhmi a si. Cucaah mi mithmuh lawng i ai tangdor mi ah an i cang. Aphungmen i mi tang i ai dormi ah an i cang. 4. Mihrut cu Pathian biak ah kan i pum an ti i an takpum lawnglawng ai pum i an thinlung le an tlarau cu ai pum lo. Pumh timi cu hawi he thinlung dihlak in Pathian biak le thangtthat kha a si. Cucaah biakin a panh ttung i Pathian a bia lomi ah an i cang.


Biden nih teinak a hmuh ah cun US ram ah Bible ning in nupasualnak kong chim ngam lo ding dirhmun nan phan te lai. – The Cherry Par\nBiden nih teinak a hmuh ah cun US ram ah Bible ning in nupasualnak kong chim ngam lo ding dirhmun nan phan te lai.\nBiden nih teinak a hmuh ah cun US ram ah Bible ning in nupasualnak kong chim ngam lo ding dirhmun nan phan te lai. Bible nih nupa sualnak zeitindah a hmuh timi kong a chim ruangah US Thli Rakap lakah Chaplain (pastor ti ko u si) rian a tuanmi Curt Cizek cu 2013 (Obama nih president a tuan lio) ah a rian in an rak phuah.\nRelchap ding thawngpang dangh: US ummi Biden tanhtu pawl, hi zat remruam tangka hi nan pe kho taktak lai maw? Biden tanhtu pawl cu “ngakchia nih naamte kha lentecelhnak ah a hal bantuk khi nan si. Nanmah le nanmah naan in an i chun te lai. Biden nih pakhaknak ah Green New Deal ka tuah lai tiah a timi hi zei thei loin na tanh ve sual maw? Thil tha cu a si ko nain hihi tuah taktak sehlaw, nan chungkhar nih zeidah nan tuar ve lai ti na hngal taktak maw?\n← Rev. Dr. Hai Vung Lian Kongah Thawngpang Thar update.


Joe Biden Aa Fimtertuk Caah A Mualpho Bak Ko Hih! British Journalist Nih Vawi Cung Hmaiah Mualpho Bak In An Chiah!!\nBiden a holh tamtuk ruangah President asi lo mi pei, President bantuk in a holh I, bia a chim caah Englist Broadcaster, Journalist le Writer le Television personality a si mi, Piers Stefan Pughe Morgan nih ceilak in vawlei cung ramkip, mipi hmaiah mualpho bak in a chia!\nJoe Biden nih America nih election Result nualter cu rem kan ti lai lo tiah a chim. President Trump nih heh tiah thil sining le vote diklo mi kong a um mi pawl a chim mi hna cu Joe Biden nih a cohlan lo I, mah bantuk hi cu zumtlak a si lo tiah a chim\nBiden Transition Team pawl cu White House ah Daily Briefing pek an si ve cang. January 20 hlan cu Elect President a si hrim lo. Joe Biden nih Irelan Border kongah ramri ah thleidennak a um ding a si lo tiah a chim. Mah bantuk in bia a chim mi kongah UK nih an duh lo ngai. Joe Biden cu ceilak in thangchiat le soisel a si “President zong na sih rih lo, President thutdang ah zong na thut rih lo, January 20 hlan poah cu kan ram chung kongah bia ka khat hman vun chim hla tiin Piers Morgan nih ceilak in a phomh\nThanks Giving Delwara ah bia chimnak a ngei I, American nih hin Election result nawrter an nih tim mi hi kan cohlan lai lo. Natein Donald hi a sungh ti a cohlan kho lo I, harnak fakpi a tuah. Full fair election kan ngei, result a vun chuak mi hi upat ding a si. President Trump nih republican meeting ah witness he legal team a kuat I, certification nawrter a tim tiin achim!!


Ralhrangbu nih Karenni mino pa 2 nih an tuahto mi cu tuar thiam bak a si lo e – Chintanbo\nRalhrangbu tlaih a tong mi hliamhma he a khukbil dirhmun in hri an tem mi mino pa 2 hna cu Karenni ramkulh Sanpyah meng 6 lei(စံပြ ၆မိုင်ဘက်) in mino an si tiah an mah theih hngalh mi Karenni khuami pa 1 nih feternak a tuah.\nMino pa 2 hnih an kum cu pakhat kum 17 le 18 an si i an min cu Fidele(ဖီဒေးလယ်) le Pasakuale(ပါစကွားလယ်) hna an si i an um nak hmun cu Meng 6 khuabu Kayawpine(ကယောပိုင်:) in an si tiah an mah he an riantuan hawi mah hmun khuami nih a chim.\n” Khua leng ah ralzam in kan um. Zingka ah khua a sining theih duh ruang ah khua chung ah kan va zoh. An pahinh cu ralhrang he an i ton sual i tlaih an si” tiah an riantuan ti hawi nih cun a chim.\nA luan cia mi ni 2(September ni 9) ah tlaih an tong. A tlaih tu cu 102 Batallion a si. Mah hmanthlak zeitin mipi hmuhhan ah a chuak ti cu mah cu kei zong ka ruah ngai” tiah a mah nih a chim nolh than.\n” Hmanthlak chung mino pahnih cu Karenni ramkulh Sanpyah meng 6 in mino hna an si cu fehternak kan tuah kho” tiah Karenni Army (K.A) sin in thawngpang hrimhram ngei pa 1 zong nih a chim. An nih cu PDF chungtel si lo in mipi sawhsawh an si ko i Mithalo ralhrangbu nih an thah cang hna tiah ” mino pa 1 i chungkhat pa 1 nih pumpak social media (mipi theihternak) ah fehter in a langhter.\nHmanthlak ah Angki a sen a hruk mi cu- Pasakuale\nHmanthlak ah Angki a dum a hruk mi cu- Fidele. Crd; Khit Thit Media\nMyiang ah Ni 3 pehzulh in kahdoh nak ah Ralhrang 20 reng lo an thi


TUCHUN AH THAWNGPANG TTHATUK VUN THEIH CU A SUNGLAWI KO – The Chinlung Post\nFebruary 22, 2021 admin Kawlram 0\nKawlram mipi lawng siloin Vawleipi nih a thinphan taktak mi tuchun lamzawhnak cu thawngpang ttha lawngin theih asi. Thinphan thlalaunak le tukdohnak, ralkap nih hriamnam hmannak tibantuk um lo tein tluangtein 2 lawngte panga hmangin lamzawhnak tuahmi cu a tlamtling tiah thanhnak an tuah cang. Hi konghe pehtlaiin a tanglei bantuk in an langhter.\nTuchun 2 lawngte panga 22222 tlangtaar in lamzawhnak tuah asi i, tuchun ah lamzawhnak ah aitelmi hna hi Rangon lawngah minung a ting renglo an chuak. Culawng siloin Mandalay zong ah minung ating renglo nih lam zawhnak an tuah tthan. Cun hmunkip kaakip ah a ummi kawlram chung vialte ah kawlralkap nih uknak an lakmi duhlonak cu tuchun ah 2 lawngte panga hmang in lam an zawh hna.\nKawlram khuapi pahnih Yangon le Mandalay ah cun kawlralkap cozah asimi hmuntampi hna ah biatak tein kilvennak an tuah, Asinain tuchun ah buainak pakhat hmanh um a um lo tiah an langhter. Nizan ti awk ah khan Mandalay ahcun lamzawhnak atuahtu hna chungah ralkap or palit nih hriamnam tiang an hman. Asinain tuchun lamzawhnak biapi 2 panga hmangin lam an zawh ahcun buainak a um lo tiah an chim.\nTuchun lamzawhnak atuahtu hna cu nidang nak in an tam deuh tuk. Cun dawr atuahmi vialte hna zong nih an dawr an khar i, lamzawhnak ah an i tel hna ti asi. Tuchun ah lamzawhnak atuahtu hna hi Mandalay lawng hmanh ah minung hi a ting renglo an si tiah an langhter chih. Cun naite thihnak tiang a chuahnak hmun Naypyidaw zongah biatak tein runvennak an tuah hna i, lamzawhtu le palit or ralkak ah buainak a chuak lo ti asi.\nCulawng siloin Kachin ram khuapi a simi Myitgyina zongah minung tampi nih lamzawhnak an tuah hna in, ralkap le palik nih buainak an pe hna lo ti asi. Tuchun cu a cunglei langhter cang bangin 2 lawngte panga hmangin ramchung kawlram khuakip hmunkip ah lamzawhnak biapi an tuah dih hna. Asinain nizan ah thawngpang a lengmi buainak a chuak sual lai tiah an phanmi cu tuchun lamzawhnak ah buainak a um lo tiah VOA le Mizzima thawngzamhnak nih an langhter.


VULEI CUNG HLASAK THIAM WESTLIFE KAN HMUH THAN CANG HNA LAI – Chin 11 News\nVULEI CUNG HLASAK THIAM WESTLIFE KAN HMUH THAN CANG HNA LAI\n1999 ah Westlife cu minthar an sak i, hi hlan ah hin mindang voithum an rak i phuah i, cu an min cu a rak lar lo ngai caah a hnu bik ah westlife an van i ti i, cu hnu cun vulei pi cu an thawngpawng nih, hninh hram a van thok. Kain, Shone, Mark, Brian, Nicky hi hna panga hi 2000 khan cun an lar tuk lawmmam cang.\n1999 ah Album thar an chuah i an lar ngai, cu hnu 2000 ah khan My Love, ti mi hla an hun chuak i kha hnu khan cun Asia ram tiang nih an uar tuk hna i, hmun zeimaw zat ah an sawm hna i concert zong an va tuah.\nkum 20002 ah album an chuah mipi nih an duh ngaingai, 2003 khan album thar anchuah nolh i, an lar tuk lio ah thawngpang chia a hung thang. Cucu Brian nih kei cu hi band in ka ding cang lai tiah bangnak ca a pek hna.\nAn chim mi cu Brian na kan chuah tak ni cun Westlife hi a der thawm cang lai, nain kan i zuam ko lai tiah an chim, Brain hi a chung le sin i caan tam deuh hmang a duh caah a ngil hi a si an ti. 2005 ah album 5 nak an tuah than i cu hnu ah tampi an i chuah than i, UK a an album 14 cu mumber 3 ah an thim piak hna. an cung ah hin 2 lawng an um.\n2011 ah khan Westlife cu, kan i then cang hna lai tiah an chim. An i then lai ah hin thlah nak hla album pakhat an chuah ta, June 23, 2012 minung 3,4000 sin ah cun an dongh nak cu an hmang. Caan saupi an i then hnu ah 2018 ah an rak langthan i, an hung lar than, 2019 ah album an chuah nolh i, 2020 ah zei kan bangh lai an ti lio ah Covid-19 ruangah an cawlcang kho rih lo.


Muidawh Seksi bik ram -5 hna – Chin 11 News\nMuidawh Seksi bik ram -5 hna\n5. Russian ram hi a kik nak ram an si i, an vun a dawh kho tuk i an nu pawl hi 5; 4 ft hrawng an sang i, kawmh an nuam i mi zong an tleih chan ngaingai, vulei cung nu ah Russia nu pawl hi a seksi bik 5 nak an si.\n4. India nu hi an mui a dawh i, an men lo ngai miss world tiang in a co kho tu an si i, a tlangpi in an nu pawl hi 5.00 ft hrawng deuh an tam. A mah bel te cu North India hi vai tha deuh mi deuh an si i, an ngo, an sang, a dawh mi a tambik an si. sekse ram le muidawh ah 4 nak asi tiah an tar.\n3. Venezuala nupawl hi pa duhphun ngai an si, mikomh an thiam an mui hi a thiang kho tuk, cun an nupawl hi nuva si nak ah an sang ngaingai, an nungak pawl hi mikomh an thiam i an komh cang mipa mnih cun an philh kho hna lo an ti.\n2. Frence nu pawl hi pakomh an thiam i, pa duhphun i um zia an thiam an lawmh ter kho tuk hna, cun romantic an thiam, fashion ah hin an sang ngaingai, 76% nih cun phaisa an i khong kho.\n1. Brazil nupawl hi vulei cung nu ah an lang bik nak a ruang cu, makeup hmang le hmang lo hi zong ah an mui hi a khat bak tiah an chim. an taw tawk hi a lian i, papawl caah cun zoh duh peng nak dingin a um tiah an chim


Trump le Biden Debate voi 1nak an tuahnak ah biaalnak le biaceihnak i hruaitu Moderator le Trump kar ah buainak a chuak. – Thechinlungnews\nTrump le Biden Debate voi 1nak an tuahnak ah biaalnak le biaceihnak i hruaitu Moderator le Trump kar ah buainak a chuak.\nTuzarh ni hnih ni zan lei ahkhan Trump le Biden cu, Cleveland Ohio ah Debate voikhatnak an tuah i cu lio ah cun Christ Wallace hi, biaalnak le biaceihnak i hruaitu Moderator a si, debate an thawk tlawmpal nih Trump cu nawl a ngeih lo tuk caah, Christ Wallace nih rule ka ser mi hi na zulh awk a si tiah Trump cu a chim. cu caah Trump le biahaltu a si mi Wallace karah buainak a chuak caah, online in a zohtu mi tampi nih debate vialte lakah hna ahnawk bik le a chia bik a si an ti cio.\nDebate an tuah dih in Democrats cheukhat an Trump cung ah an thin a hung tuk i, Joe Biden cu Next Debate ah i zuam ti lo ding in an chim, a si nain tuni ahkhan Joe Biden nih next debate ah ka tel ko lai tiah a thanh than hi a si. Joe Biden le President Donald Trump cu hmaithla chung ah debates voihnih ngei ding an asi i, Biden nih Tuzarh nihnihni zan lei ahkhan campaign a tuah lio ah a chim mi cu zeiti a si hmanah Trump he debate an ngei ding cu a si hrim ko caah, ka caah cun zeihmanh buai ding mi a um lo, lih bia zong Trump bantuk in ka ram mi ka chimh hna lai lo, mipi duhning le hnatlak ning in rian a tuan mi ka si tiah raltha tein campaign a tuah lio ah a chim.\nTrump le Biden cu Tuzarh Tuesday zan ahkhan face to face in Debate an tuah pakhat le pakhat an i sawisel i cu lio ah Biden nih Trump cu, nang mah cu America president vialte lakah a chiahru bik na si US mi tampi thihter tu le mitthli a tlakter tu President achia bik kan ngeih mi na si tiah a ti. CNN\nBe the first to comment on "Trump le Biden Debate voi 1nak an tuahnak ah biaalnak le biaceihnak i hruaitu Moderator le Trump kar ah buainak a chuak."


Lainu:Sui Bo nih Pa lawng nih maw’Thluak nan ngei tibak sicang ko hi(+video) – Onlinenungak\nTutan video ka van chiah mihi minung tampi nih cun nan zoh cang mile’Nan thei cang mizong asi kho mi asi ko nain a zoh rilo mi tampi nan um ve rilai ka ti caah ka van chiah mi asi’Mah video chung ah bia a chim tuhi nungak Sui Bo tu lio laimi nih capo seih thiam kan uar mi pakhat zong asi a tang hi video asi.\nFacebook i ca ka ttial tik ah pumpak in ka cattialmi a lakmi/a kawihmi nan um sual lai ka phang. Ahohmanh pumpak in ttial hnawhmi le ti hnawhmi ka nei lo. Pumpak in a ka ti hnawh ti zong in rak i lak hlah uh. Trump pumpak le a ttanhtu pawl hei ti vial lawng in ka hmang ko lai. Trump le a ttanhtu pawl kong ka ttial tik zongah pumpak bak in hehtiah a ka ti lengmangtu pawl zong pumpak in leh kan tim hna lo. Keicu tuan i ka rak chim cang bang khan Facebook chungah profet bantuk in ka au ve lai ka rak ti cang kha. Lai miphun le Lairam, a lamkip in kan thangcho nak ding caah profet bantuk in dinnak le thilhman, cawnpiaknak hman ka dirpi ve lai ka rak ti cang kha.\nMah belte cu na dirpi mi le na ttanhmi hi pei na palh i midang caah buainak le hnahnawh lawng a chuahpi cu nan ti ahcun nanmah le Pathian i ceih te ko uh ka ti. Pathian nawl si ko seh ka ti. Ka dirpi mi, ka ruahnak le ka zumhnak, ka kalpi mi cungah cun mah ti peng in ka kal ko lai. Bawi Zisuh zong vawlei a rat lio ah khan daihnak, remnak, ruahchannak, dawtnak, le dinnak a phurtu kan ti rualrual in amah ruangah buainak le i tthencheu nak zong a um len ve ko. Nan a lei i a ttangmi poah cu a hmanmi le a dikmi cawnpiaknak le zumhnak an hmu ve ko/an co ve ko. Amah a dotu poah cu kalsual/pialsual, misual le mipalh an si ve ko. Johan 7:40-52 ah fiang tein a chim ko.\nTrump ttanhtu pawl nih Biden ttanhtu pawl cu nan kan huat nan kannih nih cun kan in hua hna lo. Trump ttanhtu zong nan za tein nan si dih ka ti lo. Party le minung ttanh ruangah i huat phung silo i i ral len phung zong a si fawn lo. Mah belte cu Laimi tampi nih Trump nan ttanhmi le nan vote mi cu nan palh bak ko ka ti. Vote pek kongah cun kanmah nawl si ko nan ti ko lai nan biaknak lei mit in zohtik ahcun nan i ralring deuh a hau ko lai. Trump nunnak, a policy le a thiltuahmi le a lungput pawl zoh tikah Khrihfa cawnpiaknak le Bible cawnpiaknak he tamtuk a kalh.\nMah kong zong tlingdeuh in ka rak ttial te lai. Ka chim cia bang in, Trump ttanh le vote pek cu kalsual/pialsual phunkhat a si ve ka ti cang kha. Hi hnulei, US thimnak a um tthan tikah nan lung a fim deuh a hau lai. Mah tluk a rum cangmi bank account chungah phaisa tampi in kan rawnpiak rih ko lo nan ti pengmi cu nan palh bak ko. Kum 2021 in cun a sipuazi tuahmi ah khan va kir ko seh law nupi pa 4nak zong va nei tthan ko seh. Golf zong zalong ngai in va tu peng ko seh. Tax zong pek loin um peng ko seh a duh ahcun. Tarlei sangah nungak he zong i tuai len rih ko hna seh. Mah hlan zong cu nungak 47 nawn he buainak le i pehtlaihnak a nei ko cu.\nKa bialak ah, Billy Graham fapa, Franklin Graham khi a mui ka hmuh ka bak in ka lungah a chuakmi cu mah pa hi a pa bantuk a si te lai lo ka ti. Laipawl style in chim ahcun Pathian nih mah hngalh khawhnak cu a ka pek ve kan ti lai cu. Harnak le buainak a chuahpi tu a si te lai tiphun in ka ruahmi a si. A rak fim pah ve ko nan a ruahnak le a zumhnak le a kalpi ning khi a bi ngai ve ka ti. Kaphnih lei kal loin kapkhat lei lawng in a kal. Mah ttaangkahuih phun in a kal deuh. Bible a relning ah a fiang huaha rua lo ka ti ko. Khrihfa biaknak, cawnpiaknak ,le zumhnak a kilven ning le a humzual ning, le sualnak a dohning zong khi a palh deuh ka ti keicu.\nDemocratic party nih atu chun Georgia thimnak ah teinak hmu ko hna seh!


UN Metting Ah Kawl Ralkap Aiawh I Tello Dingin US Le China An Lungtling - Chin Eleven News\nNihin UN tonpumhpi ah SAC ai-awhtu i tel lo ding in US le Tuluk an lungtling tiah thawngpang leng\nNihin September 14, UN General Assembly (Tonpumhpi) ah SAC ai-awhtu biachimnak nawl pek lo ding/ i tel lo ding in Tuluk le US lungtlinnak an ngei tiah thawng a leng. “Tutan tonpumhpi ah SAC phu i tel lo ding in thazaang thawng mi ram pahnih cu caan la in ceihmainak an ngei,” tiah US hrambunh Foreign Policy cazual nih a tial.\nHi kong ah SAC phu telnak nawl pek lo lawng si loin NUG ai-awhtu U Kyaw Moe Tun zong biachimnak nawl an pe lai lo, tiah Tuluk le US hnatlak (lungtlinnak) ah aa telchih tiah thawngpang a leng fawn. Tuluk le US ceihmai mi phichuak cu EU, ASEAN le Russia pawl zong an lungtling tiah Foreign Policy nih a langhter fawn, tiah BBC nih a tialchin.THT\nRelchap:Mizo Zirlai Pawl (MZP) nih september 13 ah khan cathanh chuah in mipi cozah hrawh in democracy ralhrangbu nih phungninglo in nawlngeihnak an lak mi cu a poi kan ti taktak.\nRamchung buainak ruangah Myanmar ah a um mi kan unau hna nih Mizoram ‘Zofa te Jerusalem’ ah i dor dingin an rak panh mi cungah lunglawm tein kan don hna i, Mizoram ah a rak i dor mi hna cu hnangam tein um ding le Duhdawt nak he a rak zohkhentu Mizo mipi cungah lunglawmhnak tampi kan ngei tiah a langhter.\nMipi nih nawlngeihnak an ngeih thannak dingin dohthlennak an tuahmi cungah MZP nih kan dirpi i, Kawlram thil si ning zoh ah himnak kawlin a rak i dor mi zong an um rih lai caah lungrual a hau chinchin lai.\nZofa hna cu kan duh ruangah si lo in a kan uktu hna nih an duhduh in then mi kan si ruangah ram dangdang ah a um mi hna kan si ti a thar in theih than buin, kan unau ralzaam hna cu a si khawh chungin bawmh rih dingin Zofa hna vialte timhtuah rih ding le mipi an nawl.


Rawl Danghnak | Radio Veritas Asia\n• Thlarau hna caah thlacam nak kan tuah ni Missa thawinak kan tuah lio caan kan rel mi Isaiah cathiang chungah kan hmuh mi cu: “Hi Zion Thlang cungah hin Ralkapbu Pathian nih vawlei cung miphun vialte caah rawl danghnak a timh lai-cu rawl danghnak cu rawl thaw bik le zu thaw bik in a timh lai” tiin kan hmuh (Is 25:6). Van cung ram kong he pehtlai in Bawipa nih a kan cawnpiak tikah hin rawl dannghnak he a tahchunh tawn kan hmuh; cu rawl danghnak hmah cu nupi thit rawl danghnak he a bik in a tah chunh tawn.\n• Nupi thit rawl danghnak hmun ah cun lunglawmhnak a um, minung tampi hmunkhat tein um ti nak hmun zong a si; zeicah kan ti a si ah cun puai tuah nak hmun a si caah a si. Kan Bible cathiang chungah Pathian cu mopa sining le a Bupi cu monu sining in a langhter tawn. Mithiang Johan nih: “Tuufa nupi thitnak puai i sawmmi hna cu milunglawm an vas i dah!” tiin kan hmuh fawn (Bia 19:9).\n• Nihin thawngttha kan theih mi chung zongah rawl danghnak kong he pehtlai in a si (Lk 14:15-24). Kan nih pakhat cio hna zong Bawipa nih a thi le sa (missa raithawi nak) in rawl danghnak nifatin a tuah nak ah a kan kawh ve cio hna.\n• Cu rawl danghnak (Biakinn) ah a kal kho mi kan si ve hna maw? Si lo ah mah duhnak lei lawng a kal mi maw kan si? Bawipa nih a kawh mi hna an rat lo a theih tikah a sal pawl kha an hmuh mi hna poh auh ding le a rawl dumnak khaan khah ter ding ah a fial hna khah.\n• Kan kal sual lo a si ah cun Pathian kan caah a ngaih a chia lai lo kha mu, kan mah tu ngaih chia kan si lai. Zeicah tiah Pathian cu zeizong vialte in a thling mi a si.\n• A kan kawh lio ah Pathian nawl ngaih in Amah sinah panh khawh i zuam cio hna u sih.


Chin Mino Hna Ralkap Cozah Dohnak Caan Tha Nan Ngeih Hi Nan Iuar Ding A Si – Onlinenungak\nChin Mino Hna Ralkap Cozah Dohnak Caan Tha Nan Ngeih Hi Nan Iuar Ding A Si\nChin mino hna ralkap cozah dohnak caan tha nan ngeih hi nan iuar ding a si. Nan ngeihmi caan tha kha raltha tein hmai nawr khawh i zuam chih uh. Dothlennak nih pasaltha le nusaltha a hrin tawn hna. kan miphun chung in bochan thlak pasaltha le nusaltha nan chuak lai. Kan zoh thla tuk hna.\nNan ule chan ah kan si khawh tawk kan i zuam, thisen tampi, nunnak tampi, hremnak le temturanak phun tampi kan tuar nain kan hlawh a tling kho lo, nanmah chan ah kan hlawhtling hram seh. Kanmah chan i kan hlawh tlin lo caah nanmah chan ah nan tuar, nanmah chan i nan hlawhtlin lo ahcun nan naule, nan fale chan nih an tuar te lai. Ram ca le miphun caah tuanbia dawh tial khawh izuam hram uh. Chin mino hna upatnak le bochannak tampi he, Salai Lairamthang